pli: Purāṇamidaṁ, bhikkhave, kammaṁ abhisaṅkhataṁ abhisañcetayitaṁ vedaniyaṁ daṭṭhabbaṁ.


nikaya: sn

layer: root

title_pli: Saṁyutta Nikāya 12.37 4. Kaḷārakhattiyavagga

pli: Tatra kho, bhikkhave, sutavā ariyasāvako paṭiccasamuppādaññeva sādhukaṁ yoniso manasi karoti:


pli: ‘iti imasmiṁ sati idaṁ hoti, imassuppādā idaṁ uppajjati;


pli: imasmiṁ asati idaṁ na hoti, imassa nirodhā idaṁ nirujjhati, yadidaṁ—


pli: avijjāpaccayā saṅkhārā;


pli: saṅkhārapaccayā viññāṇaṁ …pe…


pli: evametassa kevalassa dukkhakkhandhassa samudayo hoti.


pli: Avijjāya tveva asesavirāganirodhā saṅkhāranirodho;


pli: saṅkhāranirodhā viññāṇanirodho …pe…


pli: evametassa kevalassa dukkhakkhandhassa nirodho hotī’”ti.


pli: Sattamaṁ.


title_pli: Saṁyutta Nikāya 12.38 4. Kaḷārakhattiyavagga

pli: Saṁyutta Nikāya 12.38


pli: 4. Kaḷārakhattiyavagga


pli: Cetanāsutta


pli: Sāvatthiyaṁ viharati.


pli: “Yañca, bhikkhave, ceteti yañca pakappeti yañca anuseti, ārammaṇametaṁ hoti viññāṇassa ṭhitiyā.


pli: Ārammaṇe sati patiṭṭhā viññāṇassa hoti.


pli: Tasmiṁ patiṭṭhite viññāṇe virūḷhe āyatiṁ punabbhavābhinibbatti hoti.


pli: Āyatiṁ punabbhavābhinibbattiyā sati āyatiṁ jāti jarāmaraṇaṁ sokaparidevadukkhadomanassupāyāsā sambhavanti.


pli: Evametassa kevalassa dukkhakkhandhassa samudayo hoti.


pli: No ce, bhikkhave, ceteti no ce pakappeti, atha ce anuseti, ārammaṇametaṁ hoti viññāṇassa ṭhitiyā.


pli: Yato ca kho, bhikkhave, no ceva ceteti no ca pakappeti no ca anuseti, ārammaṇametaṁ na hoti viññāṇassa ṭhitiyā.


pli: Ārammaṇe asati patiṭṭhā viññāṇassa na hoti.


pli: Tadappatiṭṭhite viññāṇe avirūḷhe āyatiṁ punabbhavābhinibbatti na hoti.


pli: Āyatiṁ punabbhavābhinibbattiyā asati āyatiṁ jāti jarāmaraṇaṁ sokaparidevadukkhadomanassupāyāsā nirujjhanti.


pli: Evametassa kevalassa dukkhakkhandhassa nirodho hotī”ti.


pli: Aṭṭhamaṁ.


title_pli: Saṁyutta Nikāya 12.39 4. Kaḷārakhattiyavagga

pli: Saṁyutta Nikāya 12.39


pli: Dutiyacetanāsutta


pli: Tasmiṁ patiṭṭhite viññāṇe virūḷhe nāmarūpassa avakkanti hoti.


pli: Nāmarūpapaccayā saḷāyatanaṁ;


pli: saḷāyatanapaccayā phasso;


pli: phassapaccayā vedanā …pe…


pli: taṇhā …


pli: upādānaṁ …


pli: bhavo …


pli: jāti …


pli: jarāmaraṇaṁ …


pli: Evametassa kevalassa dukkhakkhandhassa samudayo hoti.


pli: No ce, bhikkhave, ceteti no ce pakappeti, atha ce anuseti, ārammaṇametaṁ hoti viññāṇassa ṭhitiyā.


pli: Ārammaṇe sati patiṭṭhā viññāṇassa hoti.


pli: Nāmarūpapaccayā saḷāyatanaṁ …pe…


pli: evametassa kevalassa dukkhakkhandhassa samudayo hoti.


pli: Yato ca kho, bhikkhave, no ceva ceteti no ca pakappeti no ca anuseti, ārammaṇametaṁ na hoti viññāṇassa ṭhitiyā.


pli: Ārammaṇe asati patiṭṭhā viññāṇassa na hoti.


pli: Tadappatiṭṭhite viññāṇe avirūḷhe nāmarūpassa avakkanti na hoti.


pli: Nāmarūpanirodhā saḷāyatananirodho …pe…


pli: evametassa kevalassa dukkhakkhandhassa nirodho hotī”ti.


pli: Navamaṁ.


title_pli: Saṁyutta Nikāya 12.4 1. Buddhavagga

pli: Saṁyutta Nikāya 12.4


pli: 1. Buddhavagga


pli: Vipassīsutta


pli: Sāvatthiyaṁ viharati …pe…


pli: “vipassissa, bhikkhave, bhagavato arahato sammāsambuddhassa pubbeva sambodhā anabhisambuddhassa bodhisattasseva sato etadahosi:


pli: ‘kicchaṁ vatāyaṁ loko āpanno jāyati ca jīyati ca mīyati ca cavati ca upapajjati ca.


pli: Atha ca panimassa dukkhassa nissaraṇaṁ nappajānāti jarāmaraṇassa.


pli: Kudāssu nāma imassa dukkhassa nissaraṇaṁ paññāyissati jarāmaraṇassā’ti?


pli: Atha kho, bhikkhave, vipassissa bodhisattassa etadahosi:


pli: ‘kimhi nu kho sati jarāmaraṇaṁ hoti, kiṁpaccayā jarāmaraṇan’ti?


pli: Atha kho, bhikkhave, vipassissa bodhisattassa yoniso manasikārā ahu paññāya abhisamayo:


pli: ‘jātiyā kho sati jarāmaraṇaṁ hoti, jātipaccayā jarāmaraṇan’ti.


pli: ‘kimhi nu kho sati jāti hoti, kiṁpaccayā jātī’ti?


pli: ‘bhave kho sati jāti hoti, bhavapaccayā jātī’ti.


pli: ‘kimhi nu kho sati bhavo hoti, kiṁpaccayā bhavo’ti?


pli: ‘upādāne kho sati bhavo hoti, upādānapaccayā bhavo’ti.


pli: ‘kimhi nu kho sati upādānaṁ hoti, kiṁpaccayā upādānan’ti?


pli: ‘taṇhāya kho sati upādānaṁ hoti, taṇhāpaccayā upādānan’ti.


pli: ‘kimhi nu kho sati taṇhā hoti, kiṁpaccayā taṇhā’ti?


pli: ‘vedanāya kho sati taṇhā hoti, vedanāpaccayā taṇhā’ti.


pli: ‘kimhi nu kho sati vedanā hoti, kiṁpaccayā vedanā’ti?


pli: ‘phasse kho sati vedanā hoti, phassapaccayā vedanā’ti.


pli: ‘kimhi nu kho sati phasso hoti, kiṁpaccayā phasso’ti?


pli: ‘saḷāyatane kho sati phasso hoti, saḷāyatanapaccayā phasso’ti.


pli: ‘kimhi nu kho sati saḷāyatanaṁ hoti, kiṁpaccayā saḷāyatanan’ti?


pli: ‘nāmarūpe kho sati saḷāyatanaṁ hoti, nāmarūpapaccayā saḷāyatanan’ti.


pli: Atha kho, bhikkhave, vipassissa bodhisattassa etadahosi:


pli: ‘kimhi nu kho sati nāmarūpaṁ hoti, kiṁpaccayā nāmarūpan’ti?


pli: Atha kho, bhikkhave, vipassissa bodhisattassa yoniso manasikārā ahu paññāya abhisamayo:


pli: ‘viññāṇe kho sati nāmarūpaṁ hoti, viññāṇapaccayā nāmarūpan’ti.


pli: ‘kimhi nu kho sati viññāṇaṁ hoti, kiṁpaccayā viññāṇan’ti?


pli: ‘saṅkhāresu kho sati viññāṇaṁ hoti, saṅkhārapaccayā viññāṇan’ti.


pli: ‘kimhi nu kho sati saṅkhārā honti, kiṁpaccayā saṅkhārā’ti?


pli: ‘avijjāya kho sati saṅkhārā honti, avijjāpaccayā saṅkhārā’ti.


pli: Iti hidaṁ avijjāpaccayā saṅkhārā;


pli: saṅkhārapaccayā viññāṇaṁ …pe…


pli: evametassa kevalassa dukkhakkhandhassa samudayo hoti.


pli: ‘Samudayo, samudayo’ti kho, bhikkhave, vipassissa bodhisattassa pubbe ananussutesu dhammesu cakkhuṁ udapādi, ñāṇaṁ udapādi, paññā udapādi, vijjā udapādi, āloko udapādi.


pli: ‘kimhi nu kho asati jarāmaraṇaṁ na hoti, kissa nirodhā jarāmaraṇanirodho’ti?


pli: ‘jātiyā kho asati jarāmaraṇaṁ na hoti, jātinirodhā jarāmaraṇanirodho’ti.


pli: ‘kimhi nu kho asati jāti na hoti, kissa nirodhā jātinirodho’ti?


pli: ‘bhave kho asati jāti na hoti, bhavanirodhā jātinirodho’ti.


pli: ‘kimhi nu kho asati bhavo na hoti, kissa nirodhā bhavanirodho’ti?


pli: ‘upādāne kho asati bhavo na hoti, upādānanirodhā bhavanirodho’ti.


pli: Atha kho, bhikkhave, vipassissa bodhisattassa etadahosi:


pli: ‘kimhi nu kho asati upādānaṁ na hoti, kissa nirodhā upādānanirodho’ti?


pli: Atha kho, bhikkhave, vipassissa bodhisattassa yoniso manasikārā ahu paññāya abhisamayo:


pli: ‘taṇhāya kho asati upādānaṁ na hoti, taṇhānirodhā upādānanirodho’ti.


pli: ‘kimhi nu kho asati taṇhā na hoti, kissa nirodhā taṇhānirodho’ti?


pli: ‘vedanāya kho asati taṇhā na hoti, vedanānirodhā taṇhānirodho’ti.


pli: ‘kimhi nu kho asati vedanā na hoti, kissa nirodhā vedanānirodho’ti?


pli: ‘phasse kho asati vedanā na hoti, phassanirodhā vedanānirodho’ti.


pli: ‘kimhi nu kho asati phasso na hoti, kissa nirodhā phassanirodho’ti?


pli: ‘saḷāyatane kho asati phasso na hoti, saḷāyatananirodhā phassanirodho’ti.


pli: ‘kimhi nu kho asati saḷāyatanaṁ na hoti, kissa nirodhā saḷāyatananirodho’ti?


pli: ‘nāmarūpe kho asati saḷāyatanaṁ na hoti, nāmarūpanirodhā saḷāyatananirodho’ti.


pli: ‘kimhi nu kho asati nāmarūpaṁ na hoti, kissa nirodhā nāmarūpanirodho’ti?


pli: ‘viññāṇe kho asati nāmarūpaṁ na hoti, viññāṇanirodhā nāmarūpanirodho’ti.


pli: ‘kimhi nu kho asati viññāṇaṁ na hoti, kissa nirodhā viññāṇanirodho’ti?


pli: ‘saṅkhāresu kho asati viññāṇaṁ na hoti, saṅkhāranirodhā viññāṇanirodho’ti.


pli: ‘kimhi nu kho asati saṅkhārā na honti, kissa nirodhā saṅkhāranirodho’ti?


pli: ‘avijjāya kho asati saṅkhārā na honti, avijjānirodhā saṅkhāranirodho’ti.


pli: Iti hidaṁ avijjānirodhā saṅkhāranirodho;


pli: saṅkhāranirodhā viññāṇanirodho …pe…


pli: evametassa kevalassa dukkhakkhandhassa nirodho hotīti.


pli: ‘Nirodho, nirodho’ti kho, bhikkhave, vipassissa bodhisattassa pubbe ananussutesu dhammesu cakkhuṁ udapādi, ñāṇaṁ udapādi, paññā udapādi, vijjā udapādi, āloko udapādī”ti.


pli: Catutthaṁ.


pli: (Sattannampi buddhānaṁ evaṁ vitthāretabbo.)


title_pli: Saṁyutta Nikāya 12.40 4. Kaḷārakhattiyavagga

pli: Saṁyutta Nikāya 12.40


pli: 4. Kaḷārakhattiyavagga


pli: Tatiyacetanāsutta


pli: Sāvatthiyaṁ viharati.


pli: “Yañca, bhikkhave, ceteti yañca pakappeti yañca anuseti ārammaṇametaṁ hoti viññāṇassa ṭhitiyā.


pli: Ārammaṇe sati patiṭṭhā viññāṇassa hoti.


pli: Tasmiṁ patiṭṭhite viññāṇe virūḷhe nati hoti.


pli: Natiyā sati āgatigati hoti.


pli: Āgatigatiyā sati cutūpapāto hoti.


pli: Cutūpapāte sati āyatiṁ jāti jarāmaraṇaṁ sokaparidevadukkhadomanassupāyāsā sambhavanti.


pli: Evametassa kevalassa dukkhakkhandhassa samudayo hoti.


pli: No ce, bhikkhave, ceteti no ce pakappeti atha ce anuseti, ārammaṇametaṁ hoti viññāṇassa ṭhitiyā.


pli: Yato ca kho, bhikkhave, no ceva ceteti no ca pakappeti no ca anuseti, ārammaṇametaṁ na hoti viññāṇassa ṭhitiyā.


pli: Ārammaṇe asati patiṭṭhā viññāṇassa na hoti.


pli: Tadappatiṭṭhite viññāṇe avirūḷhe nati na hoti.


pli: Natiyā asati āgatigati na hoti.


pli: Āgatigatiyā asati cutūpapāto na hoti.


pli: Cutūpapāte asati āyatiṁ jāti jarāmaraṇaṁ sokaparidevadukkhadomanassupāyāsā nirujjhanti.


pli: Evametassa kevalassa dukkhakkhandhassa nirodho hotī”ti.


pli: Dasamaṁ.


pli: Kaḷārakhattiyavaggo catuttho.


pli: Tassuddānaṁ


pli: Bhūtamidaṁ kaḷārañca,


pli: duve ca ñāṇavatthūni;


pli: Avijjāpaccayā ca dve,


pli: natumhā cetanā tayoti.


title_pli: Saṁyutta Nikāya 12.41 5. Gahapativagga

pli: Saṁyutta Nikāya 12.41


pli: 5. Gahapativagga


pli: Pañcaverabhayasutta


pli: Sāvatthiyaṁ viharati.


pli: Atha kho anāthapiṇḍiko gahapati yena bhagavā tenupasaṅkami; upasaṅkamitvā bhagavantaṁ abhivādetvā ekamantaṁ nisīdi. Ekamantaṁ nisinnaṁ kho anāthapiṇḍikaṁ gahapatiṁ bhagavā etadavoca:


pli: “Yato kho, gahapati, ariyasāvakassa pañca bhayāni verāni vūpasantāni honti, catūhi ca sotāpattiyaṅgehi samannāgato hoti, ariyo cassa ñāyo paññāya sudiṭṭho hoti suppaṭividdho, so ākaṅkhamāno attanāva attānaṁ byākareyya:


pli: ‘khīṇanirayomhi khīṇatiracchānayoni khīṇapettivisayo khīṇāpāyaduggativinipāto, sotāpannohamasmi avinipātadhammo niyato sambodhiparāyano’ti.


pli: Katamāni pañca bhayāni verāni vūpasantāni honti?


pli: Yaṁ, gahapati, pāṇātipātī pāṇātipātapaccayā diṭṭhadhammikampi bhayaṁ veraṁ pasavati, samparāyikampi bhayaṁ veraṁ pasavati, cetasikampi dukkhaṁ domanassaṁ paṭisaṁvedayati, pāṇātipātā paṭiviratassa evaṁ taṁ bhayaṁ veraṁ vūpasantaṁ hoti.


pli: Yaṁ, gahapati, adinnādāyī adinnādānapaccayā diṭṭhadhammikampi bhayaṁ veraṁ pasavati, samparāyikampi bhayaṁ veraṁ pasavati, cetasikampi dukkhaṁ domanassaṁ paṭisaṁvedayati, adinnādānā paṭiviratassa evaṁ taṁ bhayaṁ veraṁ vūpasantaṁ hoti.


pli: Yaṁ, gahapati, kāmesumicchācārī kāmesumicchācārapaccayā diṭṭhadhammikampi bhayaṁ veraṁ pasavati, samparāyikampi bhayaṁ veraṁ pasavati, cetasikampi dukkhaṁ domanassaṁ paṭisaṁvedayati, kāmesumicchācārā paṭiviratassa evaṁ taṁ bhayaṁ veraṁ vūpasantaṁ hoti.


pli: Yaṁ, gahapati, musāvādī musāvādapaccayā diṭṭhadhammikampi bhayaṁ veraṁ pasavati, samparāyikampi bhayaṁ veraṁ pasavati, cetasikampi dukkhaṁ domanassaṁ paṭisaṁvedayati, musāvādā paṭiviratassa evaṁ taṁ bhayaṁ veraṁ vūpasantaṁ hoti.


pli: Yaṁ, gahapati, surāmerayamajjapamādaṭṭhāyī surāmerayamajjapamādaṭṭhānapaccayā diṭṭhadhammikampi bhayaṁ veraṁ pasavati, samparāyikampi bhayaṁ veraṁ pasavati, cetasikampi dukkhaṁ domanassaṁ paṭisaṁvedayati, surāmerayamajjapamādaṭṭhānā paṭiviratassa evaṁ taṁ bhayaṁ veraṁ vūpasantaṁ hoti.


pli: Imāni pañca bhayāni verāni vūpasantāni honti.


pli: Katamehi catūhi sotāpattiyaṅgehi samannāgato hoti?


pli: Idha, gahapati, ariyasāvako buddhe aveccappasādena samannāgato hoti:


pli: ‘itipi so bhagavā arahaṁ sammāsambuddho vijjācaraṇasampanno sugato lokavidū anuttaro purisadammasārathi satthā devamanussānaṁ buddho bhagavā’ti.


pli: Dhamme aveccappasādena samannāgato hoti:


pli: ‘svākkhāto bhagavatā dhammo sandiṭṭhiko akāliko ehipassiko opaneyyiko paccattaṁ veditabbo viññūhī’ti.


pli: Saṅghe aveccappasādena samannāgato hoti:


pli: ‘suppaṭipanno bhagavato sāvakasaṅgho, ujuppaṭipanno bhagavato sāvakasaṅgho, ñāyappaṭipanno bhagavato sāvakasaṅgho, sāmīcippaṭipanno bhagavato sāvakasaṅgho, yadidaṁ cattāri purisayugāni aṭṭha purisapuggalā, esa bhagavato sāvakasaṅgho āhuneyyo pāhuneyyo dakkhiṇeyyo añjalikaraṇīyo anuttaraṁ puññakkhettaṁ lokassā’ti.


pli: Ariyakantehi sīlehi samannāgato hoti akhaṇḍehi acchiddehi asabalehi akammāsehi bhujissehi viññuppasatthehi aparāmaṭṭhehi samādhisaṁvattanikehi.


pli: Imehi catūhi sotāpattiyaṅgehi samannāgato hoti.


pli: Katamo cassa ariyo ñāyo paññāya sudiṭṭho hoti suppaṭividdho?


pli: Idha, gahapati, ariyasāvako paṭiccasamuppādaññeva sādhukaṁ yoniso manasi karoti:


pli: ‘iti imasmiṁ sati idaṁ hoti, imasmiṁ asati idaṁ na hoti;


pli: imassuppādā idaṁ uppajjati, imassa nirodhā idaṁ nirujjhati.


pli: Yadidaṁ avijjāpaccayā saṅkhārā;


pli: saṅkhārapaccayā viññāṇaṁ …pe…


pli: evametassa kevalassa dukkhakkhandhassa samudayo hoti.


pli: Avijjāya tveva asesavirāganirodhā saṅkhāranirodho;


pli: saṅkhāranirodhā viññāṇanirodho …pe…


pli: evametassa kevalassa dukkhakkhandhassa nirodho hoti.


pli: Ayamassa ariyo ñāyo paññāya sudiṭṭho hoti suppaṭividdho.


pli: Yato kho, gahapati, ariyasāvakassa imāni pañca bhayāni verāni vūpasantāni honti, imehi catūhi sotāpattiyaṅgehi samannāgato hoti, ayañcassa ariyo ñāyo paññāya sudiṭṭho hoti suppaṭividdho, so ākaṅkhamāno attanāva attānaṁ byākareyya:


pli: ‘khīṇanirayomhi khīṇatiracchānayoni khīṇapettivisayo khīṇāpāyaduggativinipāto, sotāpannohamasmi avinipātadhammo niyato sambodhiparāyano’”ti.


pli: Paṭhamaṁ.


title_pli: Saṁyutta Nikāya 12.42 5. Gahapativagga

pli: Saṁyutta Nikāya 12.42


pli: 5. Gahapativagga


pli: Dutiyapañcaverabhayasutta


pli: Sāvatthiyaṁ viharati.


pli: “Yato kho, bhikkhave, ariyasāvakassa pañca bhayāni verāni vūpasantāni honti, catūhi ca sotāpattiyaṅgehi samannāgato hoti, ariyo cassa ñāyo paññāya sudiṭṭho hoti suppaṭividdho, so ākaṅkhamāno attanāva attānaṁ byākareyya:


pli: ‘khīṇanirayomhi …pe… avinipātadhammo niyato sambodhiparāyano’ti.


pli: Katamāni pañca bhayāni verāni vūpasantāni honti?


pli: Yaṁ, bhikkhave, pāṇātipātī …pe…


pli: yaṁ, bhikkhave, adinnādāyī …


pli: yaṁ, bhikkhave, kāmesumicchācārī …


pli: yaṁ, bhikkhave, musāvādī …


pli: yaṁ, bhikkhave, surāmerayamajjapamādaṭṭhāyī …pe…


pli: imāni pañca bhayāni verāni vūpasantāni honti.


pli: Katamehi catūhi sotāpattiyaṅgehi samannāgato hoti?


pli: Idha, bhikkhave, ariyasāvako buddhe …pe…


pli: dhamme …


pli: saṅghe …


pli: ariyakantehi sīlehi samannāgato hoti.


pli: Imehi catūhi sotāpattiyaṅgehi samannāgato hoti.


pli: Katamo cassa ariyo ñāyo paññāya sudiṭṭho hoti suppaṭividdho?


pli: Idha, bhikkhave, ariyasāvako paṭiccasamuppādaññeva sādhukaṁ yoniso manasi karoti …pe…


pli: ayamassa ariyo ñāyo paññāya sudiṭṭho hoti suppaṭividdho.


pli: Yato kho, bhikkhave, ariyasāvakassa imāni pañca bhayāni verāni vūpasantāni honti, imehi catūhi sotāpattiyaṅgehi samannāgato hoti, ayañcassa ariyo ñāyo paññāya sudiṭṭho hoti suppaṭividdho, so ākaṅkhamāno attanāva attānaṁ byākareyya:


pli: ‘khīṇanirayomhi khīṇatiracchānayoni khīṇapettivisayo khīṇāpāyaduggativinipāto, sotāpannohamasmi avinipātadhammo niyato sambodhiparāyano’”ti.


pli: Dutiyaṁ.


title_pli: Saṁyutta Nikāya 12.43 5. Gahapativagga

pli: Saṁyutta Nikāya 12.43


pli: 5. Gahapativagga


pli: Dukkhasutta


pli: Sāvatthiyaṁ viharati.


pli: “Dukkhassa, bhikkhave, samudayañca atthaṅgamañca desessāmi.


pli: Taṁ suṇātha, sādhukaṁ manasi karotha, bhāsissāmī”ti.


pli: “Evaṁ, bhante”ti kho te bhikkhū bhagavato paccassosuṁ.


pli: Bhagavā etadavoca:


pli: “Katamo ca, bhikkhave, dukkhassa samudayo?


pli: Cakkhuñca paṭicca rūpe ca uppajjati cakkhuviññāṇaṁ. Tiṇṇaṁ saṅgati phasso.


pli: Phassapaccayā vedanā;


pli: vedanāpaccayā taṇhā.


pli: Ayaṁ kho, bhikkhave, dukkhassa samudayo.


pli: Sotañca paṭicca sadde ca uppajjati sotaviññāṇaṁ …pe…


pli: ghānañca paṭicca gandhe ca …pe…


pli: jivhañca paṭicca rase ca …pe…


pli: kāyañca paṭicca phoṭṭhabbe ca …pe…


pli: manañca paṭicca dhamme ca uppajjati manoviññāṇaṁ. Tiṇṇaṁ saṅgati phasso.


pli: Katamo ca, bhikkhave, dukkhassa atthaṅgamo?


pli: Tassāyeva taṇhāya asesavirāganirodhā upādānanirodho;


pli: upādānanirodhā bhavanirodho;


pli: bhavanirodhā jātinirodho;


pli: jātinirodhā jarāmaraṇaṁ sokaparidevadukkhadomanassupāyāsā nirujjhanti.


pli: Evametassa kevalassa dukkhakkhandhassa nirodho hoti.


pli: Ayaṁ kho, bhikkhave, dukkhassa atthaṅgamo.


pli: Ayaṁ kho, bhikkhave, dukkhassa atthaṅgamo”ti.


pli: Tatiyaṁ.


title_pli: Saṁyutta Nikāya 12.44 5. Gahapativagga

pli: Saṁyutta Nikāya 12.44


pli: 5. Gahapativagga


pli: Lokasutta


pli: Sāvatthiyaṁ viharati.


pli: “Lokassa, bhikkhave, samudayañca atthaṅgamañca desessāmi.


pli: Taṁ suṇātha, sādhukaṁ manasi karotha, bhāsissāmī”ti.


pli: “Evaṁ, bhante”ti kho te bhikkhū bhagavato paccassosuṁ.


pli: Bhagavā etadavoca:


pli: “Katamo ca, bhikkhave, lokassa samudayo?


pli: Cakkhuñca paṭicca rūpe ca uppajjati cakkhuviññāṇaṁ. Tiṇṇaṁ saṅgati phasso.


pli: Phassapaccayā vedanā;


pli: vedanāpaccayā taṇhā;


pli: taṇhāpaccayā upādānaṁ;


pli: upādānapaccayā bhavo;


pli: bhavapaccayā jāti;


pli: jātipaccayā jarāmaraṇaṁ sokaparidevadukkhadomanassupāyāsā sambhavanti.


pli: Ayaṁ kho, bhikkhave, lokassa samudayo.


pli: Sotañca paṭicca sadde ca …pe…


pli: ghānañca paṭicca gandhe ca …


pli: jivhañca paṭicca rase ca …


pli: kāyañca paṭicca phoṭṭhabbe ca …


pli: manañca paṭicca dhamme ca uppajjati manoviññāṇaṁ. Tiṇṇaṁ saṅgati phasso.


pli: Phassapaccayā vedanā …pe…


pli: Katamo ca, bhikkhave, lokassa atthaṅgamo?


pli: vedanāpaccayā taṇhā.


pli: Tassāyeva taṇhāya asesavirāganirodhā upādānanirodho;


pli: upādānanirodhā bhavanirodho …pe…


pli: evametassa kevalassa dukkhakkhandhassa nirodho hoti.


pli: Ayaṁ kho, bhikkhave, lokassa atthaṅgamo.


pli: Phassapaccayā vedanā;


pli: Ayaṁ kho, bhikkhave, lokassa atthaṅgamo”ti.


pli: Catutthaṁ.


title_pli: Saṁyutta Nikāya 12.45 5. Gahapativagga

pli: Saṁyutta Nikāya 12.45


pli: 5. Gahapativagga


pli: Ñātikasutta


pli: Evaṁ me sutaṁ—


pli: ekaṁ samayaṁ bhagavā ñātike viharati giñjakāvasathe.


pli: Atha kho bhagavā rahogato paṭisallāno imaṁ dhammapariyāyaṁ abhāsi:


pli: “Cakkhuñca paṭicca rūpe ca uppajjati cakkhuviññāṇaṁ. Tiṇṇaṁ saṅgati phasso.


pli: Phassapaccayā vedanā,


pli: vedanāpaccayā taṇhā;


pli: taṇhāpaccayā upādānaṁ …pe…


pli: evametassa kevalassa dukkhakkhandhassa samudayo hoti.


pli: Sotañca paṭicca sadde ca …pe…


pli: ghānañca paṭicca gandhe ca …


pli: jivhañca paṭicca rase ca …


pli: kāyañca paṭicca phoṭṭhabbe ca …


pli: manañca paṭicca dhamme ca uppajjati manoviññāṇaṁ. Tiṇṇaṁ saṅgati phasso.


pli: Phassapaccayā vedanā;


pli: Cakkhuñca paṭicca rūpe ca uppajjati cakkhuviññāṇaṁ. Tiṇṇaṁ saṅgati phasso.


pli: vedanāpaccayā taṇhā.


pli: Tassāyeva taṇhāya asesavirāganirodhā upādānanirodho;


pli: upādānanirodhā bhavanirodho …pe…


pli: evametassa kevalassa dukkhakkhandhassa nirodho hoti.


pli: evametassa kevalassa dukkhakkhandhassa nirodho hotī”ti.


pli: Tena kho pana samayena aññataro bhikkhu bhagavato upassuti ṭhito hoti.


pli: Addasā kho bhagavā taṁ bhikkhuṁ upassuti ṭhitaṁ.


pli: Disvāna taṁ bhikkhuṁ etadavoca:


pli: “assosi no tvaṁ, bhikkhu, imaṁ dhammapariyāyan”ti?


pli: “Evaṁ, bhante”ti.


pli: “Uggaṇhāhi tvaṁ, bhikkhu, imaṁ dhammapariyāyaṁ;


pli: pariyāpuṇāhi tvaṁ, bhikkhu, imaṁ dhammapariyāyaṁ;


pli: dhārehi tvaṁ, bhikkhu, imaṁ dhammapariyāyaṁ.


pli: Atthasaṁhito ayaṁ, bhikkhu, dhammapariyāyo ādibrahmacariyako”ti.


pli: Pañcamaṁ.


title_pli: Saṁyutta Nikāya 12.46 5. Gahapativagga

pli: Saṁyutta Nikāya 12.46


pli: 5. Gahapativagga


pli: Aññatarabrāhmaṇasutta


pli: Sāvatthiyaṁ viharati.


pli: Atha kho aññataro brāhmaṇo yena bhagavā tenupasaṅkami; upasaṅkamitvā bhagavatā saddhiṁ sammodi.


pli: Sammodanīyaṁ kathaṁ sāraṇīyaṁ vītisāretvā ekamantaṁ nisīdi. Ekamantaṁ nisinno kho so brāhmaṇo bhagavantaṁ etadavoca:


pli: “Kiṁ nu kho, bho gotama, so karoti so paṭisaṁvedayatī”ti?


pli: “‘So karoti so paṭisaṁvedayatī’ti kho, brāhmaṇa, ayameko anto”.


pli: “Kiṁ pana, bho gotama, añño karoti, añño paṭisaṁvedayatī”ti?


pli: “‘Añño karoti, añño paṭisaṁvedayatī’ti kho, brāhmaṇa, ayaṁ dutiyo anto.


pli: Ete te, brāhmaṇa, ubho ante anupagamma majjhena tathāgato dhammaṁ deseti:


pli: ‘avijjāpaccayā saṅkhārā;


pli: saṅkhārapaccayā viññāṇaṁ …pe…


pli: evametassa kevalassa dukkhakkhandhassa samudayo hoti.


pli: Avijjāya tveva asesavirāganirodhā saṅkhāranirodho;


pli: saṅkhāranirodhā …pe…


pli: evametassa kevalassa dukkhakkhandhassa nirodho hotī’”ti.


pli: Evaṁ vutte, so brāhmaṇo bhagavantaṁ etadavoca:


pli: “abhikkantaṁ, bho gotama, abhikkantaṁ, bho gotama …pe…


pli: upāsakaṁ maṁ bhavaṁ gotamo dhāretu ajjatagge pāṇupetaṁ saraṇaṁ gatan”ti.


pli: Chaṭṭhaṁ.


title_pli: Saṁyutta Nikāya 12.47 5. Gahapativagga

pli: Saṁyutta Nikāya 12.47


pli: 5. Gahapativagga


pli: Jāṇussoṇisutta


pli: Sāvatthiyaṁ viharati.


pli: Atha kho jāṇussoṇi brāhmaṇo yena bhagavā tenupasaṅkami; upasaṅkamitvā bhagavatā saddhiṁ …pe… ekamantaṁ nisinno kho jāṇussoṇi brāhmaṇo bhagavantaṁ etadavoca:


pli: “Kiṁ nu kho, bho gotama, sabbamatthī”ti?


pli: “‘Sabbamatthī’ti kho, brāhmaṇa, ayameko anto”.


pli: “Kiṁ pana, bho gotama, sabbaṁ natthī”ti?


pli: “‘Sabbaṁ natthī’ti kho, brāhmaṇa, ayaṁ dutiyo anto.


pli: Ete te, brāhmaṇa, ubho ante anupagamma majjhena tathāgato dhammaṁ deseti:


pli: ‘avijjāpaccayā saṅkhārā;


pli: saṅkhārapaccayā viññāṇaṁ …pe…


pli: evametassa kevalassa dukkhakkhandhassa samudayo hoti.


pli: Avijjāya tveva asesavirāganirodhā saṅkhāranirodho;


pli: saṅkhāranirodhā viññāṇanirodho …pe…


pli: evametassa kevalassa dukkhakkhandhassa nirodho hotī’”ti.


pli: Evaṁ vutte, jāṇussoṇi brāhmaṇo bhagavantaṁ etadavoca:


pli: “abhikkantaṁ, bho gotama …pe…


pli: pāṇupetaṁ saraṇaṁ gatan”ti.


pli: Sattamaṁ.


title_pli: Saṁyutta Nikāya 12.48 5. Gahapativagga

pli: Saṁyutta Nikāya 12.48


pli: 5. Gahapativagga


pli: Lokāyatikasutta


pli: Sāvatthiyaṁ viharati.


pli: Atha kho lokāyatiko brāhmaṇo yena bhagavā …pe…


pli: ekamantaṁ nisinno kho lokāyatiko brāhmaṇo bhagavantaṁ etadavoca:


pli: “Kiṁ nu kho, bho gotama, sabbamatthī”ti?


pli: “‘Sabbamatthī’ti kho, brāhmaṇa, jeṭṭhametaṁ lokāyataṁ”.


pli: “Kiṁ pana, bho gotama, sabbaṁ natthī”ti?


pli: “‘Sabbaṁ natthī’ti kho, brāhmaṇa, dutiyametaṁ lokāyataṁ”.


pli: “Kiṁ nu kho, bho gotama, sabbamekattan”ti?


pli: “‘Sabbamekattan’ti kho, brāhmaṇa, tatiyametaṁ lokāyataṁ”.


pli: “Kiṁ pana, bho gotama, sabbaṁ puthuttan”ti?


pli: “‘Sabbaṁ puthuttan’ti kho, brāhmaṇa, catutthametaṁ lokāyataṁ.


pli: Ete te, brāhmaṇa, ubho ante anupagamma majjhena tathāgato dhammaṁ deseti:


pli: ‘avijjāpaccayā saṅkhārā;


pli: saṅkhārapaccayā viññāṇaṁ …pe…


pli: evametassa kevalassa dukkhakkhandhassa samudayo hoti.


pli: Avijjāya tveva asesavirāganirodhā saṅkhāranirodho;


pli: saṅkhāranirodhā viññāṇanirodho …pe…


pli: evametassa kevalassa dukkhakkhandhassa nirodho hotī’”ti.


pli: Evaṁ vutte, lokāyatiko brāhmaṇo bhagavantaṁ etadavoca:


pli: “abhikkantaṁ, bho gotama …pe…


pli: ajjatagge pāṇupetaṁ saraṇaṁ gatan”ti.


pli: Aṭṭhamaṁ.


title_pli: Saṁyutta Nikāya 12.49 5. Gahapativagga

pli: Saṁyutta Nikāya 12.49


pli: 5. Gahapativagga


pli: Ariyasāvakasutta


pli: Sāvatthiyaṁ viharati.


pli: “Na, bhikkhave, sutavato ariyasāvakassa evaṁ hoti:


pli: ‘kiṁ nu kho—


pli: kismiṁ sati kiṁ hoti, kissuppādā kiṁ uppajjati?


pli: Kismiṁ sati saṅkhārā honti, kismiṁ sati viññāṇaṁ hoti, kismiṁ sati nāmarūpaṁ hoti, kismiṁ sati saḷāyatanaṁ hoti, kismiṁ sati phasso hoti, kismiṁ sati vedanā hoti, kismiṁ sati taṇhā hoti, kismiṁ sati upādānaṁ hoti, kismiṁ sati bhavo hoti, kismiṁ sati jāti hoti, kismiṁ sati jarāmaraṇaṁ hotī’ti?


pli: Atha kho, bhikkhave, sutavato ariyasāvakassa aparappaccayā ñāṇamevettha hoti:


pli: ‘imasmiṁ sati idaṁ hoti, imassuppādā idaṁ uppajjati.


pli: Avijjāya sati saṅkhārā honti;


pli: saṅkhāresu sati viññāṇaṁ hoti;


pli: viññāṇe sati nāmarūpaṁ hoti;


pli: nāmarūpe sati saḷāyatanaṁ hoti;


pli: saḷāyatane sati phasso hoti;


pli: phasse sati vedanā hoti;


pli: vedanāya sati taṇhā hoti;


pli: taṇhāya sati upādānaṁ hoti;


pli: upādāne sati bhavo hoti;


pli: bhave sati jāti hoti;


pli: jātiyā sati jarāmaraṇaṁ hotī’ti.


pli: So evaṁ pajānāti:


pli: ‘evamayaṁ loko samudayatī’ti.


pli: Na, bhikkhave, sutavato ariyasāvakassa evaṁ hoti:


pli: ‘kiṁ nu kho—


pli: kismiṁ asati kiṁ na hoti, kissa nirodhā kiṁ nirujjhati?


pli: Kismiṁ asati saṅkhārā na honti, kismiṁ asati viññāṇaṁ na hoti, kismiṁ asati nāmarūpaṁ na hoti, kismiṁ asati saḷāyatanaṁ na hoti, kismiṁ asati phasso na hoti, kismiṁ asati vedanā na hoti, kismiṁ asati taṇhā na hoti, kismiṁ asati upādānaṁ na hoti, kismiṁ asati bhavo na hoti, kismiṁ asati jāti na hoti, kismiṁ asati jarāmaraṇaṁ na hotī’ti?


pli: Atha kho, bhikkhave, sutavato ariyasāvakassa aparappaccayā ñāṇamevettha hoti:


pli: ‘imasmiṁ asati idaṁ na hoti, imassa nirodhā idaṁ nirujjhati.


pli: Avijjāya asati saṅkhārā na honti;


pli: saṅkhāresu asati viññāṇaṁ na hoti;


pli: viññāṇe asati nāmarūpaṁ na hoti;


pli: nāmarūpe asati saḷāyatanaṁ na hoti …pe…


pli: bhavo na hoti …


pli: jāti na hoti …


pli: jātiyā asati jarāmaraṇaṁ na hotī’ti.


pli: ‘evamayaṁ loko nirujjhatī’ti.


pli: Yato kho, bhikkhave, ariyasāvako evaṁ lokassa samudayañca atthaṅgamañca yathābhūtaṁ pajānāti, ayaṁ vuccati, bhikkhave, ariyasāvako diṭṭhisampanno itipi …pe…


pli: amatadvāraṁ āhacca tiṭṭhati itipī”ti.


pli: Navamaṁ.


title_pli: Saṁyutta Nikāya 12.5 1. Buddhavagga

pli: Saṁyutta Nikāya 12.5


pli: 1. Buddhavagga


pli: Sikhīsutta


pli: “Sikhissa, bhikkhave, bhagavato arahato sammāsambuddhassa …pe….


title_pli: Saṁyutta Nikāya 12.50 5. Gahapativagga

pli: Saṁyutta Nikāya 12.50


pli: 5. Gahapativagga


pli: Dutiyaariyasāvakasutta


pli: Sāvatthiyaṁ viharati.


pli: “Na, bhikkhave, sutavato ariyasāvakassa evaṁ hoti:


pli: ‘kiṁ nu kho kismiṁ sati kiṁ hoti, kissuppādā kiṁ uppajjati?


pli: Kismiṁ sati saṅkhārā honti, kismiṁ sati viññāṇaṁ hoti, kismiṁ sati nāmarūpaṁ hoti, kismiṁ sati saḷāyatanaṁ hoti, kismiṁ sati phasso hoti, kismiṁ sati vedanā hoti, kismiṁ sati taṇhā hoti, kismiṁ sati upādānaṁ hoti, kismiṁ sati bhavo hoti, kismiṁ sati jāti hoti, kismiṁ sati jarāmaraṇaṁ hotī’ti?


pli: Atha kho, bhikkhave, sutavato ariyasāvakassa aparappaccayā ñāṇamevettha hoti:


pli: ‘imasmiṁ sati idaṁ hoti, imassuppādā idaṁ uppajjati.


pli: Avijjāya sati saṅkhārā honti;


pli: saṅkhāresu sati viññāṇaṁ hoti;


pli: viññāṇe sati nāmarūpaṁ hoti;


pli: nāmarūpe sati saḷāyatanaṁ hoti;


pli: saḷāyatane sati phasso hoti;


pli: phasse sati vedanā hoti;


pli: vedanāya sati taṇhā hoti;


pli: taṇhāya sati upādānaṁ hoti;


pli: upādāne sati bhavo hoti;


pli: bhave sati jāti hoti;


pli: jātiyā sati jarāmaraṇaṁ hotī’ti.


pli: So evaṁ pajānāti:


pli: ‘evamayaṁ loko samudayatī’ti.


pli: Na, bhikkhave, sutavato ariyasāvakassa evaṁ hoti:


pli: ‘kiṁ nu kho kismiṁ asati kiṁ na hoti, kissa nirodhā kiṁ nirujjhati?


pli: Kismiṁ asati saṅkhārā na honti, kismiṁ asati viññāṇaṁ na hoti, kismiṁ asati nāmarūpaṁ na hoti, kismiṁ asati saḷāyatanaṁ na hoti, kismiṁ asati phasso na hoti, kismiṁ asati vedanā na hoti, kismiṁ asati taṇhā na hoti …pe…


pli: upādānaṁ …


pli: bhavo …


pli: jāti …


pli: kismiṁ asati jarāmaraṇaṁ na hotī’ti?


pli: Atha kho, bhikkhave, sutavato ariyasāvakassa aparappaccayā ñāṇamevettha hoti:


pli: ‘imasmiṁ asati idaṁ na hoti, imassa nirodhā idaṁ nirujjhati.


pli: Avijjāya asati saṅkhārā na honti;


pli: saṅkhāresu asati viññāṇaṁ na hoti;


pli: viññāṇe asati nāmarūpaṁ na hoti;


pli: nāmarūpe asati saḷāyatanaṁ na hoti …pe…


pli: jātiyā asati jarāmaraṇaṁ na hotī’ti.


pli: ‘evamayaṁ loko nirujjhatī’ti.


pli: Yato kho, bhikkhave, ariyasāvako evaṁ lokassa samudayañca atthaṅgamañca yathābhūtaṁ pajānāti, ayaṁ vuccati, bhikkhave, ariyasāvako diṭṭhisampanno itipi, dassanasampanno itipi, āgato imaṁ saddhammaṁ itipi, passati imaṁ saddhammaṁ itipi, sekkhena ñāṇena samannāgato itipi, sekkhāya vijjāya samannāgato itipi, dhammasotaṁ samāpanno itipi, ariyo nibbedhikapañño itipi, amatadvāraṁ āhacca tiṭṭhati itipī”ti.


pli: Dasamaṁ.


pli: Gahapativaggo pañcamo.


pli: Tassuddānaṁ


pli: Dve pañcaverabhayā vuttā,


pli: dukkhaṁ loko ca ñātikaṁ;


pli: Aññataraṁ jāṇussoṇi ca,


pli: lokāyatikena aṭṭhamaṁ;


pli: Dve ariyasāvakā vuttā,


pli: vaggo tena pavuccatīti.


title_pli: Saṁyutta Nikāya 12.51 6. Dukkhavagga

pli: Saṁyutta Nikāya 12.51


pli: 6. Dukkhavagga


pli: Parivīmaṁsanasutta


pli: Evaṁ me sutaṁ—


pli: ekaṁ samayaṁ bhagavā sāvatthiyaṁ viharati jetavane anāthapiṇḍikassa ārāme.


pli: Tatra kho bhagavā bhikkhū āmantesi:


pli: “bhikkhavo”ti.


pli: “Bhadante”ti te bhikkhū bhagavato paccassosuṁ.


pli: Bhagavā etadavoca:


pli: “Kittāvatā nu kho, bhikkhave, bhikkhu parivīmaṁsamāno parivīmaṁseyya sabbaso sammā dukkhakkhayāyā”ti?


pli: “Bhagavaṁmūlakā no, bhante, dhammā bhagavaṁnettikā bhagavaṁpaṭisaraṇā. Sādhu vata, bhante, bhagavantaṁyeva paṭibhātu etassa bhāsitassa attho. Bhagavato sutvā bhikkhū dhāressantī”ti.


pli: “Tena hi, bhikkhave, suṇātha, sādhukaṁ manasi karotha, bhāsissāmī”ti.


pli: “Evaṁ, bhante”ti kho te bhikkhū bhagavato paccassosuṁ.


pli: “Idha, bhikkhave, bhikkhu parivīmaṁsamāno parivīmaṁsati:


pli: ‘yaṁ kho idaṁ anekavidhaṁ nānappakārakaṁ dukkhaṁ loke uppajjati jarāmaraṇaṁ;


pli: idaṁ nu kho dukkhaṁ kiṁnidānaṁ kiṁsamudayaṁ kiṁjātikaṁ kiṁpabhavaṁ?


pli: Kismiṁ sati jarāmaraṇaṁ hoti, kismiṁ asati jarāmaraṇaṁ na hotī’ti?


pli: So parivīmaṁsamāno evaṁ pajānāti:


pli: ‘yaṁ kho idaṁ anekavidhaṁ nānappakārakaṁ dukkhaṁ loke uppajjati jarāmaraṇaṁ, idaṁ kho dukkhaṁ jātinidānaṁ jātisamudayaṁ jātijātikaṁ jātippabhavaṁ.


pli: Jātiyā sati jarāmaraṇaṁ hoti, jātiyā asati jarāmaraṇaṁ na hotī’ti.


pli: So jarāmaraṇañca pajānāti, jarāmaraṇasamudayañca pajānāti, jarāmaraṇanirodhañca pajānāti, yā ca jarāmaraṇanirodhasāruppagāminī paṭipadā tañca pajānāti, tathā paṭipanno ca hoti anudhammacārī;


pli: ayaṁ vuccati, bhikkhave, bhikkhu sabbaso sammā dukkhakkhayāya paṭipanno jarāmaraṇanirodhāya.


pli: ‘jāti panāyaṁ kiṁnidānā kiṁsamudayā kiṁjātikā kiṁpabhavā, kismiṁ sati jāti hoti, kismiṁ asati jāti na hotī’ti?


pli: ‘jāti bhavanidānā bhavasamudayā bhavajātikā bhavappabhavā;


pli: bhave sati jāti hoti, bhave asati jāti na hotī’ti.


pli: So jātiñca pajānāti, jātisamudayañca pajānāti, jātinirodhañca pajānāti, yā ca jātinirodhasāruppagāminī paṭipadā tañca pajānāti, tathā paṭipanno ca hoti anudhammacārī;


pli: ayaṁ vuccati, bhikkhave, bhikkhu sabbaso sammā dukkhakkhayāya paṭipanno jātinirodhāya.


pli: ‘bhavo panāyaṁ kiṁnidāno …pe…


pli: upādānaṁ panidaṁ kiṁnidānaṁ …


pli: taṇhā panāyaṁ kiṁnidānā …


pli: vedanā …


pli: phasso …


pli: saḷāyatanaṁ panidaṁ kiṁnidānaṁ …


pli: nāmarūpaṁ panidaṁ …


pli: viññāṇaṁ panidaṁ …


pli: saṅkhārā panime kiṁnidānā kiṁsamudayā kiṁjātikā kiṁpabhavā;


pli: kismiṁ sati saṅkhārā honti, kismiṁ asati saṅkhārā na hontī’ti?


pli: So parivīmaṁsamāno evaṁ pajānāti:


pli: ‘saṅkhārā avijjānidānā avijjāsamudayā avijjājātikā avijjāpabhavā;


pli: avijjāya sati saṅkhārā honti, avijjāya asati saṅkhārā na hontī’ti.


pli: So saṅkhāre ca pajānāti, saṅkhārasamudayañca pajānāti, saṅkhāranirodhañca pajānāti, yā ca saṅkhāranirodhasāruppagāminī paṭipadā tañca pajānāti, tathā paṭipanno ca hoti anudhammacārī;


pli: ayaṁ vuccati, bhikkhave, bhikkhu sabbaso sammā dukkhakkhayāya paṭipanno saṅkhāranirodhāya.


pli: Avijjāgato yaṁ, bhikkhave, purisapuggalo puññañce saṅkhāraṁ abhisaṅkharoti, puññūpagaṁ hoti viññāṇaṁ.


pli: Apuññañce saṅkhāraṁ abhisaṅkharoti, apuññūpagaṁ hoti viññāṇaṁ.


pli: Āneñjañce saṅkhāraṁ abhisaṅkharoti āneñjūpagaṁ hoti viññāṇaṁ.


pli: Yato kho, bhikkhave, bhikkhuno avijjā pahīnā hoti vijjā uppannā, so avijjāvirāgā vijjuppādā neva puññābhisaṅkhāraṁ abhisaṅkharoti na apuññābhisaṅkhāraṁ abhisaṅkharoti na āneñjābhisaṅkhāraṁ abhisaṅkharoti.


pli: Anabhisaṅkharonto anabhisañcetayanto na kiñci loke upādiyati;


pli: anupādiyaṁ na paritassati, aparitassaṁ paccattaññeva parinibbāyati.


pli: ‘Khīṇā jāti, vusitaṁ brahmacariyaṁ, kataṁ karaṇīyaṁ, nāparaṁ itthattāyā’ti pajānāti.


pli: So sukhañce vedanaṁ vedayati, sā aniccāti pajānāti, anajjhositāti pajānāti, anabhinanditāti pajānāti.


pli: Dukkhañce vedanaṁ vedayati, sā aniccāti pajānāti, anajjhositāti pajānāti, anabhinanditāti pajānāti.


pli: Adukkhamasukhañce vedanaṁ vedayati, sā aniccāti pajānāti, anajjhositāti pajānāti, anabhinanditāti pajānāti.


pli: So sukhañce vedanaṁ vedayati, visaṁyutto naṁ vedayati.


pli: Dukkhañce vedanaṁ vedayati, visaṁyutto naṁ vedayati.


pli: Adukkhamasukhañce vedanaṁ vedayati, visaṁyutto naṁ vedayati.


pli: So kāyapariyantikaṁ vedanaṁ vedayamāno kāyapariyantikaṁ vedanaṁ vedayāmīti pajānāti, jīvitapariyantikaṁ vedanaṁ vedayamāno jīvitapariyantikaṁ vedanaṁ vedayāmīti pajānāti.


pli: Kāyassa bhedā uddhaṁ jīvitapariyādānā idheva sabbavedayitāni anabhinanditāni sītībhavissanti, sarīrāni avasissantīti pajānāti.


pli: Seyyathāpi, bhikkhave, puriso kumbhakārapākā uṇhaṁ kumbhaṁ uddharitvā same bhūmibhāge paṭisisseyya.


pli: Tatra yāyaṁ usmā sā tattheva vūpasameyya, kapallāni avasisseyyuṁ.


pli: Evameva kho, bhikkhave, bhikkhu kāyapariyantikaṁ vedanaṁ vedayamāno kāyapariyantikaṁ vedanaṁ vedayāmīti pajānāti, jīvitapariyantikaṁ vedanaṁ vedayamāno jīvitapariyantikaṁ vedanaṁ vedayāmīti pajānāti.


pli: Taṁ kiṁ maññatha, bhikkhave,


pli: api nu kho khīṇāsavo bhikkhu puññābhisaṅkhāraṁ vā abhisaṅkhareyya apuññābhisaṅkhāraṁ vā abhisaṅkhareyya āneñjābhisaṅkhāraṁ vā abhisaṅkhareyyā”ti?


pli: “No hetaṁ, bhante”.


pli: “Sabbaso vā pana saṅkhāresu asati, saṅkhāranirodhā api nu kho viññāṇaṁ paññāyethā”ti?


pli: “Sabbaso vā pana viññāṇe asati, viññāṇanirodhā api nu kho nāmarūpaṁ paññāyethā”ti?


pli: “Sabbaso vā pana nāmarūpe asati, nāmarūpanirodhā api nu kho saḷāyatanaṁ paññāyethā”ti?


pli: “Sabbaso vā pana saḷāyatane asati, saḷāyatananirodhā api nu kho phasso paññāyethā”ti?


pli: “Sabbaso vā pana phasse asati, phassanirodhā api nu kho vedanā paññāyethā”ti?


pli: “Sabbaso vā pana vedanāya asati, vedanānirodhā api nu kho taṇhā paññāyethā”ti?


pli: “Sabbaso vā pana taṇhāya asati, taṇhānirodhā api nu kho upādānaṁ paññāyethā”ti?


pli: “Sabbaso vā pana upādāne asati, upādānanirodhā api nu kho bhavo paññāyethā”ti.


pli: “Sabbaso vā pana bhave asati, bhavanirodhā api nu kho jāti paññāyethā”ti?


pli: “Sabbaso vā pana jātiyā asati, jātinirodhā api nu kho jarāmaraṇaṁ paññāyethā”ti?


pli: “Sādhu sādhu, bhikkhave, evametaṁ, bhikkhave, netaṁ aññathā.


pli: Saddahatha me taṁ, bhikkhave, adhimuccatha, nikkaṅkhā ettha hotha nibbicikicchā.


pli: Esevanto dukkhassā”ti.


pli: Paṭhamaṁ.


title_pli: Saṁyutta Nikāya 12.52 6. Dukkhavagga

pli: Saṁyutta Nikāya 12.52


pli: 6. Dukkhavagga


pli: Upādānasutta


pli: Sāvatthiyaṁ viharati.


pli: “Upādāniyesu, bhikkhave, dhammesu assādānupassino viharato taṇhā pavaḍḍhati.


pli: Taṇhāpaccayā upādānaṁ;


pli: upādānapaccayā bhavo;


pli: bhavapaccayā jāti;


pli: jātipaccayā jarāmaraṇaṁ sokaparidevadukkhadomanassupāyāsā sambhavanti.


pli: Evametassa kevalassa dukkhakkhandhassa samudayo hoti.


pli: Seyyathāpi, bhikkhave, dasannaṁ vā kaṭṭhavāhānaṁ vīsāya vā kaṭṭhavāhānaṁ tiṁsāya vā kaṭṭhavāhānaṁ cattārīsāya vā kaṭṭhavāhānaṁ mahāaggikkhandho jaleyya.


pli: Tatra puriso kālena kālaṁ sukkhāni ceva tiṇāni pakkhipeyya, sukkhāni ca gomayāni pakkhipeyya, sukkhāni ca kaṭṭhāni pakkhipeyya.


pli: Evañhi so, bhikkhave, mahāaggikkhandho tadāhāro tadupādāno ciraṁ dīghamaddhānaṁ jaleyya.


pli: Evameva kho, bhikkhave, upādāniyesu dhammesu assādānupassino viharato taṇhā pavaḍḍhati.


pli: Taṇhāpaccayā upādānaṁ …pe…


pli: evametassa kevalassa dukkhakkhandhassa samudayo hoti.


pli: Upādāniyesu, bhikkhave, dhammesu ādīnavānupassino viharato taṇhā nirujjhati.


pli: Taṇhānirodhā upādānanirodho;


pli: upādānanirodhā bhavanirodho;


pli: bhavanirodhā jātinirodho;


pli: jātinirodhā jarāmaraṇaṁ sokaparidevadukkhadomanassupāyāsā nirujjhanti.


pli: Evametassa kevalassa dukkhakkhandhassa nirodho hoti.


pli: Seyyathāpi, bhikkhave, dasannaṁ vā kaṭṭhavāhānaṁ vīsāya vā tiṁsāya vā cattārīsāya vā kaṭṭhavāhānaṁ mahāaggikkhandho jaleyya;


pli: tatra puriso na kālena kālaṁ sukkhāni ceva tiṇāni pakkhipeyya, na sukkhāni ca gomayāni pakkhipeyya, na sukkhāni ca kaṭṭhāni pakkhipeyya.


pli: Evañhi so, bhikkhave, mahāaggikkhandho purimassa ca upādānassa pariyādānā aññassa ca anupahārā anāhāro nibbāyeyya.


pli: Evameva kho, bhikkhave, upādāniyesu dhammesu ādīnavānupassino viharato taṇhā nirujjhati,


pli: taṇhānirodhā upādānanirodho …pe…


pli: evametassa kevalassa dukkhakkhandhassa nirodho hotī”ti.


pli: Dutiyaṁ.


title_pli: Saṁyutta Nikāya 12.53 6. Dukkhavagga

pli: Saṁyutta Nikāya 12.53


pli: 6. Dukkhavagga


pli: Saṁyojanasutta


pli: Sāvatthiyaṁ viharati.


pli: “Saṁyojaniyesu, bhikkhave, dhammesu assādānupassino viharato taṇhā pavaḍḍhati.


pli: Taṇhāpaccayā upādānaṁ;


pli: upādānapaccayā bhavo;


pli: bhavapaccayā jāti;


pli: jātipaccayā jarāmaraṇaṁ sokaparidevadukkhadomanassupāyāsā sambhavanti.


pli: Evametassa kevalassa dukkhakkhandhassa samudayo hoti.


pli: Seyyathāpi, bhikkhave, telañca paṭicca vaṭṭiñca paṭicca telappadīpo jhāyeyya.


pli: Tatra puriso kālena kālaṁ telaṁ āsiñceyya vaṭṭiṁ upasaṁhareyya.


pli: Evañhi so, bhikkhave, telappadīpo tadāhāro tadupādāno ciraṁ dīghamaddhānaṁ jaleyya.


pli: Evameva kho, bhikkhave, saṁyojaniyesu dhammesu assādānupassino viharato taṇhā pavaḍḍhati.


pli: Saṁyojaniyesu, bhikkhave, dhammesu ādīnavānupassino viharato taṇhā nirujjhati.


pli: Taṇhānirodhā upādānanirodho;


pli: upādānanirodhā bhavanirodho;


pli: bhavanirodhā jātinirodho;


pli: jātinirodhā jarāmaraṇaṁ sokaparidevadukkhadomanassupāyāsā nirujjhanti.


pli: Evametassa kevalassa dukkhakkhandhassa nirodho hoti.


pli: Tatra puriso na kālena kālaṁ telaṁ āsiñceyya na vaṭṭiṁ upasaṁhareyya.


pli: Evañhi so, bhikkhave, telappadīpo purimassa ca upādānassa pariyādānā aññassa ca anupahārā anāhāro nibbāyeyya.


pli: Evameva kho, bhikkhave, saṁyojaniyesu dhammesu ādīnavānupassino viharato taṇhā nirujjhati.


pli: Taṇhānirodhā upādānanirodho …pe…


pli: evametassa kevalassa dukkhakkhandhassa nirodho hotī”ti.


pli: Tatiyaṁ.


title_pli: Saṁyutta Nikāya 12.54 6. Dukkhavagga

pli: Saṁyutta Nikāya 12.54


pli: 6. Dukkhavagga


pli: Dutiyasaṁyojanasutta


pli: Sāvatthiyaṁ viharati.


pli: “Seyyathāpi, bhikkhave, telañca paṭicca vaṭṭiñca paṭicca telappadīpo jhāyeyya.


pli: Tatra puriso kālena kālaṁ telaṁ āsiñceyya vaṭṭiṁ upasaṁhareyya.


pli: Evañhi so, bhikkhave, telappadīpo tadāhāro tadupādāno ciraṁ dīghamaddhānaṁ jaleyya.


pli: Evameva kho, bhikkhave, saṁyojaniyesu dhammesu assādānupassino viharato taṇhā pavaḍḍhati.


pli: Taṇhāpaccayā upādānaṁ …pe…


pli: evametassa kevalassa dukkhakkhandhassa samudayo hoti.


pli: Seyyathāpi, bhikkhave, telañca paṭicca vaṭṭiñca paṭicca telappadīpo jhāyeyya.


pli: Tatra puriso na kālena kālaṁ telaṁ āsiñceyya na vaṭṭiṁ upasaṁhareyya.


pli: Evañhi so, bhikkhave, telappadīpo purimassa ca upādānassa pariyādānā aññassa ca anupahārā anāhāro nibbāyeyya.


pli: Evameva kho, bhikkhave, saṁyojaniyesu dhammesu ādīnavānupassino viharato taṇhā nirujjhati.


pli: Taṇhānirodhā upādānanirodho …pe…


pli: evametassa kevalassa dukkhakkhandhassa nirodho hotī”ti.


pli: Catutthaṁ.


title_pli: Saṁyutta Nikāya 12.55 6. Dukkhavagga

pli: Saṁyutta Nikāya 12.55


pli: 6. Dukkhavagga


pli: Mahārukkhasutta


pli: Sāvatthiyaṁ viharati.


pli: “Upādāniyesu, bhikkhave, dhammesu assādānupassino viharato taṇhā pavaḍḍhati.


pli: Taṇhāpaccayā upādānaṁ;


pli: upādānapaccayā bhavo …pe…


pli: Seyyathāpi, bhikkhave, mahārukkho.


pli: Tassa yāni ceva mūlāni adhogamāni, yāni ca tiriyaṅgamāni, sabbāni tāni uddhaṁ ojaṁ abhiharanti.


pli: Evañhi so, bhikkhave, mahārukkho tadāhāro tadupādāno ciraṁ dīghamaddhānaṁ tiṭṭheyya.


pli: Evameva kho, bhikkhave, upādāniyesu dhammesu assādānupassino viharato taṇhā pavaḍḍhati.


pli: Taṇhāpaccayā upādānaṁ …pe…


pli: evametassa kevalassa dukkhakkhandhassa samudayo hoti.


pli: Upādāniyesu, bhikkhave, dhammesu ādīnavānupassino viharato taṇhā nirujjhati.


pli: Taṇhānirodhā upādānanirodho;


pli: upādānanirodhā bhavanirodho …pe…


pli: evametassa kevalassa dukkhakkhandhassa nirodho hoti.


pli: Atha puriso āgaccheyya kuddālapiṭakaṁ ādāya.


pli: So taṁ rukkhaṁ mūle chindeyya, mūlaṁ chinditvā palikhaṇeyya, palikhaṇitvā mūlāni uddhareyya antamaso usīranāḷimattānipi.


pli: So taṁ rukkhaṁ khaṇḍākhaṇḍikaṁ chindeyya, khaṇḍākhaṇḍikaṁ chinditvā phāleyya, phāletvā sakalikaṁ sakalikaṁ kareyya, sakalikaṁ sakalikaṁ karitvā vātātape visoseyya;


pli: vātātape visosetvā agginā ḍaheyya, agginā ḍahetvā masiṁ kareyya, masiṁ karitvā mahāvāte vā ophuṇeyya nadiyā vā sīghasotāya pavāheyya.


pli: Evañhi so, bhikkhave, mahārukkho ucchinnamūlo assa tālāvatthukato anabhāvaṅkato āyatiṁ anuppādadhammo.


pli: Evameva kho, bhikkhave, upādāniyesu dhammesu ādīnavānupassino viharato taṇhā nirujjhati.


pli: evametassa kevalassa dukkhakkhandhassa nirodho hotī”ti.


pli: Pañcamaṁ.


title_pli: Saṁyutta Nikāya 12.56 6. Dukkhavagga

pli: Saṁyutta Nikāya 12.56


pli: 6. Dukkhavagga


pli: Dutiyamahārukkhasutta


pli: Sāvatthiyaṁ viharati.


pli: “Seyyathāpi, bhikkhave, mahārukkho.


pli: Tassa yāni ceva mūlāni adhogamāni, yāni ca tiriyaṅgamāni, sabbāni tāni uddhaṁ ojaṁ abhiharanti.


pli: Evañhi so, bhikkhave, mahārukkho tadāhāro tadupādāno ciraṁ dīghamaddhānaṁ tiṭṭheyya.


pli: Evameva kho, bhikkhave, upādāniyesu dhammesu assādānupassino viharato taṇhā pavaḍḍhati.


pli: Taṇhāpaccayā upādānaṁ …pe…


pli: evametassa kevalassa dukkhakkhandhassa samudayo hoti.


pli: Seyyathāpi, bhikkhave, mahārukkho.


pli: Atha puriso āgaccheyya kuddālapiṭakaṁ ādāya.


pli: So taṁ rukkhaṁ mūle chindeyya, mūle chetvā palikhaṇeyya, palikhaṇitvā mūlāni uddhareyya …pe…


pli: nadiyā vā sīghasotāya pavāheyya.


pli: Evañhi so, bhikkhave, mahārukkho ucchinnamūlo assa tālāvatthukato anabhāvaṅkato āyatiṁ anuppādadhammo.


pli: Evameva kho, bhikkhave, upādāniyesu dhammesu ādīnavānupassino viharato taṇhā nirujjhati.


pli: Taṇhānirodhā upādānanirodho …pe…


pli: evametassa kevalassa dukkhakkhandhassa nirodho hotī”ti.


pli: Chaṭṭhaṁ.


title_pli: Saṁyutta Nikāya 12.57 6. Dukkhavagga

pli: Saṁyutta Nikāya 12.57


pli: 6. Dukkhavagga


pli: Taruṇarukkhasutta


pli: Sāvatthiyaṁ viharati.


pli: “Saṁyojaniyesu, bhikkhave, dhammesu assādānupassino viharato taṇhā pavaḍḍhati.


pli: Seyyathāpi, bhikkhave, taruṇo rukkho.


pli: Tassa puriso kālena kālaṁ mūlāni palimajjeyya kālena kālaṁ paṁsuṁ dadeyya, kālena kālaṁ udakaṁ dadeyya.


pli: Evañhi so, bhikkhave, taruṇo rukkho tadāhāro tadupādāno vuddhiṁ virūḷhiṁ vepullaṁ āpajjeyya.


pli: Evameva kho, bhikkhave, saṁyojaniyesu dhammesu assādānupassino viharato taṇhā pavaḍḍhati.


pli: Taṇhāpaccayā upādānaṁ …pe…


pli: evametassa kevalassa dukkhakkhandhassa samudayo hoti.


pli: Saṁyojaniyesu, bhikkhave, dhammesu ādīnavānupassino viharato taṇhā nirujjhati.


pli: evametassa kevalassa dukkhakkhandhassa nirodho hoti.


pli: Atha puriso āgaccheyya kuddālapiṭakaṁ ādāya …pe…


pli: nadiyā vā sīghasotāya pavāheyya.


pli: Evañhi so, bhikkhave, taruṇo rukkho ucchinnamūlo assa tālāvatthukato anabhāvaṅkato āyatiṁ anuppādadhammo.


pli: Evameva kho, bhikkhave, saṁyojaniyesu dhammesu ādīnavānupassino viharato taṇhā nirujjhati.


pli: Taṇhānirodhā upādānanirodho …pe…


pli: evametassa kevalassa dukkhakkhandhassa nirodho hotī”ti.


pli: Sattamaṁ.


title_pli: Saṁyutta Nikāya 12.58 6. Dukkhavagga

pli: Saṁyutta Nikāya 12.58


pli: 6. Dukkhavagga


pli: Nāmarūpasutta


pli: Sāvatthiyaṁ viharati.


pli: “Saṁyojaniyesu, bhikkhave, dhammesu assādānupassino viharato nāmarūpassa avakkanti hoti.


pli: Nāmarūpapaccayā saḷāyatanaṁ …pe…


pli: Seyyathāpi, bhikkhave, mahārukkho.


pli: Tassa yāni ceva mūlāni adhogamāni, yāni ca tiriyaṅgamāni, sabbāni tāni uddhaṁ ojaṁ abhiharanti.


pli: Evañhi so, bhikkhave, mahārukkho tadāhāro tadupādāno ciraṁ dīghamaddhānaṁ tiṭṭheyya.


pli: Evameva kho, bhikkhave, saṁyojaniyesu dhammesu assādānupassino viharato nāmarūpassa avakkanti hoti …pe….


pli: Saṁyojaniyesu, bhikkhave, dhammesu ādīnavānupassino viharato nāmarūpassa avakkanti na hoti.


pli: Nāmarūpanirodhā saḷāyatananirodho …pe…


pli: evametassa kevalassa dukkhakkhandhassa nirodho hoti.


pli: Atha puriso āgaccheyya kuddālapiṭakaṁ ādāya …pe…


pli: āyatiṁ anuppādadhammo.


pli: Evameva kho, bhikkhave, saṁyojaniyesu dhammesu ādīnavānupassino viharato nāmarūpassa avakkanti na hoti.


pli: evametassa kevalassa dukkhakkhandhassa nirodho hotī”ti.


pli: Aṭṭhamaṁ.


title_pli: Saṁyutta Nikāya 12.59 6. Dukkhavagga

pli: Saṁyutta Nikāya 12.59


pli: 6. Dukkhavagga


pli: Viññāṇasutta


pli: Sāvatthiyaṁ viharati.


pli: “Saṁyojaniyesu, bhikkhave, dhammesu assādānupassino viharato viññāṇassa avakkanti hoti.


pli: Viññāṇapaccayā nāmarūpaṁ …pe…


pli: evametassa kevalassa dukkhakkhandhassa samudayo hoti.


pli: Seyyathāpi, bhikkhave, mahārukkho.


pli: Tassa yāni ceva mūlāni …pe…


pli: evameva kho, bhikkhave, saṁyojaniyesu dhammesu assādānupassino viharato viññāṇassa avakkanti hoti …pe….


pli: Saṁyojaniyesu, bhikkhave, dhammesu ādīnavānupassino viharato viññāṇassa avakkanti na hoti.


pli: Viññāṇanirodhā nāmarūpanirodho …pe…


pli: evametassa kevalassa dukkhakkhandhassa nirodho hoti.


pli: Atha puriso āgaccheyya kuddālapiṭakaṁ ādāya …pe…


pli: āyatiṁ anuppādadhammo.


pli: Evameva kho, bhikkhave, saṁyojaniyesu dhammesu ādīnavānupassino viharato viññāṇassa avakkanti na hoti.


pli: Viññāṇassa nirodhā nāmarūpanirodho …pe…


pli: evametassa kevalassa dukkhakkhandhassa nirodho hotī”ti.


pli: Navamaṁ.


title_pli: Saṁyutta Nikāya 12.6 1. Buddhavagga

pli: Saṁyutta Nikāya 12.6


pli: 1. Buddhavagga


pli: Vessabhūsutta


pli: “Vessabhussa, bhikkhave, bhagavato arahato sammāsambuddhassa …pe….


title_pli: Saṁyutta Nikāya 12.60 6. Dukkhavagga

pli: Saṁyutta Nikāya 12.60


pli: 6. Dukkhavagga


pli: Nidānasutta


pli: Ekaṁ samayaṁ bhagavā kurūsu viharati kammāsadhammaṁ nāma kurūnaṁ nigamo.


pli: Atha kho āyasmā ānando yena bhagavā tenupasaṅkami; upasaṅkamitvā bhagavantaṁ abhivādetvā ekamantaṁ nisīdi. Ekamantaṁ nisinno kho āyasmā ānando bhagavantaṁ etadavoca:


pli: “acchariyaṁ, bhante, abbhutaṁ, bhante.


pli: Yāva gambhīro cāyaṁ, bhante, paṭiccasamuppādo gambhīrāvabhāso ca, atha ca pana me uttānakuttānako viya khāyatī”ti.


pli: “Mā hevaṁ, ānanda, mā hevaṁ, ānanda.


pli: Gambhīro cāyaṁ, ānanda, paṭiccasamuppādo gambhīrāvabhāso ca.


pli: Etassa, ānanda, dhammassa ananubodhā appaṭivedhā evamayaṁ pajā tantākulakajātā kulagaṇṭhikajātā muñjapabbajabhūtā apāyaṁ duggatiṁ vinipātaṁ saṁsāraṁ nātivattati.


pli: Upādāniyesu, ānanda, dhammesu assādānupassino viharato taṇhā pavaḍḍhati.


pli: Taṇhāpaccayā upādānaṁ;


pli: upādānapaccayā bhavo;


pli: bhavapaccayā jāti;


pli: jātipaccayā jarāmaraṇaṁ sokaparidevadukkhadomanassupāyāsā sambhavanti.


pli: Evametassa kevalassa dukkhakkhandhassa samudayo hoti.


pli: Seyyathāpi, ānanda, mahārukkho.


pli: Tassa yāni ceva mūlāni adhogamāni, yāni ca tiriyaṅgamāni, sabbāni tāni uddhaṁ ojaṁ abhiharanti.


pli: Evañhi so, ānanda, mahārukkho tadāhāro tadupādāno ciraṁ dīghamaddhānaṁ tiṭṭheyya.


pli: Evameva kho, ānanda, upādāniyesu dhammesu assādānupassino viharato taṇhā pavaḍḍhati.


pli: upādānapaccayā bhavo …pe…


pli: evametassa kevalassa dukkhakkhandhassa samudayo hoti.


pli: Upādāniyesu, ānanda, dhammesu ādīnavānupassino viharato taṇhā nirujjhati.


pli: Taṇhānirodhā upādānanirodho;


pli: upādānanirodhā bhavanirodho …pe…


pli: evametassa kevalassa dukkhakkhandhassa nirodho hoti.


pli: Atha puriso āgaccheyya kuddālapiṭakaṁ ādāya.


pli: So taṁ rukkhaṁ mūle chindeyya, mūle chetvā palikhaṇeyya, palikhaṇitvā mūlāni uddhareyya antamaso usīranāḷimattānipi.


pli: So taṁ rukkhaṁ khaṇḍākhaṇḍikaṁ chindeyya.


pli: Khaṇḍākhaṇḍikaṁ chinditvā phāleyya;


pli: phāletvā sakalikaṁ sakalikaṁ kareyya, sakalikaṁ sakalikaṁ karitvā vātātape visoseyya, vātātape visosetvā agginā ḍaheyya, agginā ḍahetvā masiṁ kareyya, masiṁ karitvā mahāvāte vā ophuṇeyya, nadiyā vā sīghasotāya pavāheyya.


pli: Evañhi so, ānanda, mahārukkho ucchinnamūlo assa tālāvatthukato anabhāvaṅkato āyatiṁ anuppādadhammo.


pli: Evameva kho, ānanda, upādāniyesu dhammesu ādīnavānupassino viharato taṇhā nirujjhati.


pli: upādānanirodhā bhavanirodho;


pli: bhavanirodhā jātinirodho;


pli: jātinirodhā jarāmaraṇaṁ sokaparidevadukkhadomanassupāyāsā nirujjhanti.


pli: Evametassa kevalassa dukkhakkhandhassa nirodho hotī”ti.


pli: Dasamaṁ.


pli: Dukkhavaggo chaṭṭho.


pli: Tassuddānaṁ


pli: Parivīmaṁsanupādānaṁ,


pli: dve ca saṁyojanāni ca;


pli: Mahārukkhena dve vuttā,


pli: taruṇena ca sattamaṁ;


pli: Nāmarūpañca viññāṇaṁ,


pli: nidānena ca te dasāti.


title_pli: Saṁyutta Nikāya 12.61 7. Mahāvagga

pli: Saṁyutta Nikāya 12.61


pli: 7. Mahāvagga


pli: Assutavāsutta


pli: Evaṁ me sutaṁ—


pli: ekaṁ samayaṁ bhagavā sāvatthiyaṁ viharati jetavane anāthapiṇḍikassa ārāme …


pli: “assutavā, bhikkhave, puthujjano imasmiṁ cātumahābhūtikasmiṁ kāyasmiṁ nibbindeyyapi virajjeyyapi vimucceyyapi.


pli: Taṁ kissa hetu?


pli: Dissati, bhikkhave, imassa cātumahābhūtikassa kāyassa ācayopi apacayopi ādānampi nikkhepanampi.


pli: Tasmā tatrāssutavā puthujjano nibbindeyyapi virajjeyyapi vimucceyyapi.


pli: Yañca kho etaṁ, bhikkhave, vuccati cittaṁ itipi, mano itipi, viññāṇaṁ itipi, tatrāssutavā puthujjano nālaṁ nibbindituṁ nālaṁ virajjituṁ nālaṁ vimuccituṁ.


pli: Dīgharattañhetaṁ, bhikkhave, assutavato puthujjanassa ajjhositaṁ mamāyitaṁ parāmaṭṭhaṁ:


pli: ‘etaṁ mama, esohamasmi, eso me attā’ti.


pli: Tasmā tatrāssutavā puthujjano nālaṁ nibbindituṁ nālaṁ virajjituṁ nālaṁ vimuccituṁ.


pli: Varaṁ, bhikkhave, assutavā puthujjano imaṁ cātumahābhūtikaṁ kāyaṁ attato upagaccheyya, na tveva cittaṁ.


pli: Dissatāyaṁ, bhikkhave, cātumahābhūtiko kāyo ekampi vassaṁ tiṭṭhamāno dvepi vassāni tiṭṭhamāno tīṇipi vassāni tiṭṭhamāno cattāripi vassāni tiṭṭhamāno pañcapi vassāni tiṭṭhamāno dasapi vassāni tiṭṭhamāno vīsatipi vassāni tiṭṭhamāno tiṁsampi vassāni tiṭṭhamāno cattārīsampi vassāni tiṭṭhamāno paññāsampi vassāni tiṭṭhamāno vassasatampi tiṭṭhamāno, bhiyyopi tiṭṭhamāno.


pli: Yañca kho etaṁ, bhikkhave, vuccati cittaṁ itipi, mano itipi, viññāṇaṁ itipi, taṁ rattiyā ca divasassa ca aññadeva uppajjati aññaṁ nirujjhati.


pli: Seyyathāpi, bhikkhave, makkaṭo araññe pavane caramāno sākhaṁ gaṇhati, taṁ muñcitvā aññaṁ gaṇhati, taṁ muñcitvā aññaṁ gaṇhati;


pli: evameva kho, bhikkhave, yamidaṁ vuccati cittaṁ itipi, mano itipi, viññāṇaṁ itipi, taṁ rattiyā ca divasassa ca aññadeva uppajjati aññaṁ nirujjhati.


pli: Tatra, bhikkhave, sutavā ariyasāvako paṭiccasamuppādaṁyeva sādhukaṁ yoniso manasi karoti:


pli: ‘iti imasmiṁ sati idaṁ hoti, imassuppādā idaṁ uppajjati;


pli: imasmiṁ asati idaṁ na hoti, imassa nirodhā idaṁ nirujjhati—


pli: yadidaṁ avijjāpaccayā saṅkhārā;


pli: saṅkhārapaccayā viññāṇaṁ …pe…


pli: evametassa kevalassa dukkhakkhandhassa samudayo hoti.


pli: Avijjāya tveva asesavirāganirodhā saṅkhāranirodho;


pli: saṅkhāranirodhā viññāṇanirodho …pe…


pli: evametassa kevalassa dukkhakkhandhassa nirodho hotī’ti.


pli: Evaṁ passaṁ, bhikkhave, sutavā ariyasāvako rūpasmimpi nibbindati, vedanāyapi nibbindati, saññāyapi nibbindati, saṅkhāresupi nibbindati, viññāṇasmimpi nibbindati;


pli: nibbindaṁ virajjati, virāgā vimuccati, vimuttasmiṁ vimuttamiti ñāṇaṁ hoti.


pli: ‘Khīṇā jāti, vusitaṁ brahmacariyaṁ, kataṁ karaṇīyaṁ, nāparaṁ itthattāyā’ti pajānātī”ti.


pli: Paṭhamaṁ.


title_pli: Saṁyutta Nikāya 12.62 7. Mahāvagga

pli: Saṁyutta Nikāya 12.62


pli: 7. Mahāvagga


pli: Dutiyaassutavāsutta


pli: Sāvatthiyaṁ viharati.


pli: “Assutavā, bhikkhave, puthujjano imasmiṁ cātumahābhūtikasmiṁ kāyasmiṁ nibbindeyyapi virajjeyyapi vimucceyyapi.


pli: Taṁ kissa hetu?


pli: Dissati, bhikkhave, imassa cātumahābhūtikassa kāyassa ācayopi apacayopi ādānampi nikkhepanampi.


pli: Tasmā tatrāssutavā puthujjano nibbindeyyapi virajjeyyapi vimucceyyapi.


pli: Yañca kho etaṁ, bhikkhave, vuccati cittaṁ itipi, mano itipi, viññāṇaṁ itipi, tatrāssutavā puthujjano nālaṁ nibbindituṁ nālaṁ virajjituṁ nālaṁ vimuccituṁ.


pli: Dīgharattañhetaṁ, bhikkhave, assutavato puthujjanassa ajjhositaṁ mamāyitaṁ parāmaṭṭhaṁ:


pli: ‘etaṁ mama, esohamasmi, eso me attā’ti.


pli: Tasmā tatrāssutavā puthujjano nālaṁ nibbindituṁ nālaṁ virajjituṁ nālaṁ vimuccituṁ.


pli: Varaṁ, bhikkhave, assutavā puthujjano imaṁ cātumahābhūtikaṁ kāyaṁ attato upagaccheyya, na tveva cittaṁ.


pli: Dissatāyaṁ, bhikkhave, cātumahābhūtiko kāyo ekampi vassaṁ tiṭṭhamāno dvepi vassāni tiṭṭhamāno tīṇipi vassāni tiṭṭhamāno cattāripi vassāni tiṭṭhamāno pañcapi vassāni tiṭṭhamāno dasapi vassāni tiṭṭhamāno vīsatipi vassāni tiṭṭhamāno tiṁsampi vassāni tiṭṭhamāno cattārīsampi vassāni tiṭṭhamāno paññāsampi vassāni tiṭṭhamāno vassasatampi tiṭṭhamāno, bhiyyopi tiṭṭhamāno.


pli: Yañca kho etaṁ, bhikkhave, vuccati cittaṁ itipi, mano itipi, viññāṇaṁ itipi, taṁ rattiyā ca divasassa ca aññadeva uppajjati aññaṁ nirujjhati.


pli: Tatra, bhikkhave, sutavā ariyasāvako paṭiccasamuppādaṁyeva sādhukaṁ yoniso manasi karoti:


pli: ‘iti imasmiṁ sati idaṁ hoti, imassuppādā idaṁ uppajjati;


pli: imasmiṁ asati idaṁ na hoti, imassa nirodhā idaṁ nirujjhatī’ti.


pli: Sukhavedaniyaṁ, bhikkhave, phassaṁ paṭicca uppajjati sukhavedanā.


pli: Tasseva sukhavedaniyassa phassassa nirodhā yaṁ tajjaṁ vedayitaṁ sukhavedaniyaṁ phassaṁ paṭicca uppannā sukhavedanā sā nirujjhati sā vūpasammati.


pli: Dukkhavedaniyaṁ, bhikkhave, phassaṁ paṭicca uppajjati dukkhavedanā.


pli: Tasseva dukkhavedaniyassa phassassa nirodhā yaṁ tajjaṁ vedayitaṁ dukkhavedaniyaṁ phassaṁ paṭicca uppannā dukkhavedanā sā nirujjhati sā vūpasammati.


pli: Adukkhamasukhavedaniyaṁ, bhikkhave, phassaṁ paṭicca uppajjati adukkhamasukhavedanā.


pli: Tasseva adukkhamasukhavedaniyassa phassassa nirodhā yaṁ tajjaṁ vedayitaṁ adukkhamasukhavedaniyaṁ phassaṁ paṭicca uppannā adukkhamasukhavedanā sā nirujjhati sā vūpasammati.


pli: Seyyathāpi, bhikkhave, dvinnaṁ kaṭṭhānaṁ saṅghaṭṭanasamodhānā usmā jāyati tejo abhinibbattati. Tesaṁyeva dvinnaṁ kaṭṭhānaṁ nānākatavinibbhogā yā tajjā usmā sā nirujjhati sā vūpasammati;


pli: evameva kho, bhikkhave, sukhavedaniyaṁ phassaṁ paṭicca uppajjati sukhavedanā.


pli: Tasseva sukhavedaniyassa phassassa nirodhā yaṁ tajjaṁ vedayitaṁ sukhavedaniyaṁ phassaṁ paṭicca uppannā sukhavedanā sā nirujjhati sā vūpasammati …pe…


pli: dukkhavedaniyaṁ phassaṁ paṭicca …


pli: adukkhamasukhavedaniyaṁ phassaṁ paṭicca uppajjati adukkhamasukhavedanā.


pli: Evaṁ passaṁ, bhikkhave, sutavā ariyasāvako phassepi nibbindati, vedanāyapi nibbindati, saññāyapi nibbindati, saṅkhāresupi nibbindati, viññāṇasmimpi nibbindati;


pli: nibbindaṁ virajjati, virāgā vimuccati, vimuttasmiṁ vimuttamiti ñāṇaṁ hoti.


pli: ‘Khīṇā jāti, vusitaṁ brahmacariyaṁ, kataṁ karaṇīyaṁ, nāparaṁ itthattāyā’ti pajānātī”ti.


pli: Dutiyaṁ.


title_pli: Saṁyutta Nikāya 12.63 7. Mahāvagga

pli: Saṁyutta Nikāya 12.63


pli: 7. Mahāvagga


pli: Puttamaṁsasutta


pli: Sāvatthiyaṁ …


pli: “cattārome, bhikkhave, āhārā bhūtānaṁ vā sattānaṁ ṭhitiyā sambhavesīnaṁ vā anuggahāya.


pli: Katame cattāro?


pli: Kabaḷīkāro āhāro oḷāriko vā sukhumo vā, phasso dutiyo, manosañcetanā tatiyā, viññāṇaṁ catutthaṁ.


pli: Ime kho, bhikkhave, cattāro āhārā bhūtānaṁ vā sattānaṁ ṭhitiyā sambhavesīnaṁ vā anuggahāya.


pli: Kathañca, bhikkhave, kabaḷīkāro āhāro daṭṭhabbo?


pli: Seyyathāpi, bhikkhave, dve jāyampatikā parittaṁ sambalaṁ ādāya kantāramaggaṁ paṭipajjeyyuṁ.


pli: Tesamassa ekaputtako piyo manāpo.


pli: Atha kho tesaṁ, bhikkhave, dvinnaṁ jāyampatikānaṁ kantāragatānaṁ yā parittā sambalamattā, sā parikkhayaṁ pariyādānaṁ gaccheyya.


pli: Siyā ca nesaṁ kantārāvaseso anatiṇṇo.


pli: Atha kho tesaṁ, bhikkhave, dvinnaṁ jāyampatikānaṁ evamassa:


pli: ‘amhākaṁ kho yā parittā sambalamattā sā parikkhīṇā pariyādiṇṇā.


pli: Atthi cāyaṁ kantārāvaseso anittiṇṇo.


pli: Yannūna mayaṁ imaṁ ekaputtakaṁ piyaṁ manāpaṁ vadhitvā vallūrañca soṇḍikañca karitvā puttamaṁsāni khādantā evaṁ taṁ kantārāvasesaṁ nitthareyyāma, mā sabbeva tayo vinassimhā’ti.


pli: Atha kho te, bhikkhave, dve jāyampatikā taṁ ekaputtakaṁ piyaṁ manāpaṁ vadhitvā vallūrañca soṇḍikañca karitvā puttamaṁsāni khādantā evaṁ taṁ kantārāvasesaṁ nitthareyyuṁ.


pli: Te puttamaṁsāni ceva khādeyyuṁ, ure ca paṭipiseyyuṁ:


pli: ‘kahaṁ, ekaputtaka, kahaṁ, ekaputtakā’ti.


pli: Taṁ kiṁ maññatha, bhikkhave,


pli: api nu te davāya vā āhāraṁ āhāreyyuṁ, madāya vā āhāraṁ āhāreyyuṁ, maṇḍanāya vā āhāraṁ āhāreyyuṁ, vibhūsanāya vā āhāraṁ āhāreyyun”ti?


pli: “No hetaṁ, bhante”.


pli: “Nanu te, bhikkhave, yāvadeva kantārassa nittharaṇatthāya āhāraṁ āhāreyyun”ti?


pli: “Evaṁ, bhante”.


pli: “‘Evameva khvāhaṁ, bhikkhave, kabaḷīkāro āhāro daṭṭhabbo’ti vadāmi.


pli: Kabaḷīkāre, bhikkhave, āhāre pariññāte pañca kāmaguṇiko rāgo pariññāto hoti.


pli: Pañca kāmaguṇike rāge pariññāte natthi taṁ saṁyojanaṁ yena saṁyojanena saṁyutto ariyasāvako puna imaṁ lokaṁ āgaccheyya.


pli: Kathañca, bhikkhave, phassāhāro daṭṭhabbo?


pli: Seyyathāpi, bhikkhave, gāvī niccammā kuṭṭañce nissāya tiṭṭheyya. Ye kuṭṭanissitā pāṇā te naṁ khādeyyuṁ.


pli: Rukkhañce nissāya tiṭṭheyya, ye rukkhanissitā pāṇā te naṁ khādeyyuṁ.


pli: Udakañce nissāya tiṭṭheyya, ye udakanissitā pāṇā te naṁ khādeyyuṁ.


pli: Ākāsañce nissāya tiṭṭheyya, ye ākāsanissitā pāṇā te naṁ khādeyyuṁ.


pli: Yaṁ yadeva hi sā, bhikkhave, gāvī niccammā nissāya tiṭṭheyya, ye tannissitā pāṇā te naṁ khādeyyuṁ.


pli: Evameva khvāhaṁ, bhikkhave, ‘phassāhāro daṭṭhabbo’ti vadāmi.


pli: Phasse, bhikkhave, āhāre pariññāte tisso vedanā pariññātā honti.


pli: Tīsu vedanāsu pariññātāsu ariyasāvakassa natthi kiñci uttarikaraṇīyanti vadāmi.


pli: Kathañca, bhikkhave, manosañcetanāhāro daṭṭhabbo?


pli: Seyyathāpi, bhikkhave, aṅgārakāsu sādhikaporisā puṇṇā aṅgārānaṁ vītaccikānaṁ vītadhūmānaṁ.


pli: Atha puriso āgaccheyya jīvitukāmo amaritukāmo sukhakāmo dukkhappaṭikūlo.


pli: Tamenaṁ dve balavanto purisā nānābāhāsu gahetvā taṁ aṅgārakāsuṁ upakaḍḍheyyuṁ.


pli: Atha kho, bhikkhave, tassa purisassa ārakāvassa cetanā ārakā patthanā ārakā paṇidhi.


pli: Taṁ kissa hetu?


pli: Evañhi, bhikkhave, tassa purisassa hoti:


pli: ‘imañcāhaṁ aṅgārakāsuṁ papatissāmi, tatonidānaṁ maraṇaṁ vā nigacchāmi maraṇamattaṁ vā dukkhan’ti.


pli: Evameva khvāhaṁ, bhikkhave, ‘manosañcetanāhāro daṭṭhabbo’ti vadāmi.


pli: Manosañcetanāya, bhikkhave, āhāre pariññāte tisso taṇhā pariññātā honti.


pli: Tīsu taṇhāsu pariññātāsu ariyasāvakassa natthi kiñci uttarikaraṇīyanti vadāmi.


pli: Kathañca, bhikkhave, viññāṇāhāro daṭṭhabbo?


pli: Seyyathāpi, bhikkhave, coraṁ āgucāriṁ gahetvā rañño dasseyyuṁ:


pli: ‘ayaṁ te, deva, coro āgucārī, imassa yaṁ icchasi taṁ daṇḍaṁ paṇehī’ti.


pli: Tamenaṁ rājā evaṁ vadeyya:


pli: ‘gacchatha, bho, imaṁ purisaṁ pubbaṇhasamayaṁ sattisatena hanathā’ti.


pli: Tamenaṁ pubbaṇhasamayaṁ sattisatena haneyyuṁ.


pli: Atha rājā majjhanhikasamayaṁ evaṁ vadeyya:


pli: ‘ambho, kathaṁ so puriso’ti?


pli: ‘Tatheva, deva, jīvatī’ti.


pli: ‘gacchatha, bho, taṁ purisaṁ majjhanhikasamayaṁ sattisatena hanathā’ti.


pli: Tamenaṁ majjhanhikasamayaṁ sattisatena haneyyuṁ.


pli: Atha rājā sāyanhasamayaṁ evaṁ vadeyya:


pli: ‘gacchatha, bho, taṁ purisaṁ sāyanhasamayaṁ sattisatena hanathā’ti.


pli: Tamenaṁ sāyanhasamayaṁ sattisatena haneyyuṁ.


pli: Taṁ kiṁ maññatha, bhikkhave,


pli: api nu so puriso divasaṁ tīhi sattisatehi haññamāno tatonidānaṁ dukkhaṁ domanassaṁ paṭisaṁvediyethā”ti?


pli: “Ekissāpi, bhante, sattiyā haññamāno tatonidānaṁ dukkhaṁ domanassaṁ paṭisaṁvediyetha;


pli: ko pana vādo tīhi sattisatehi haññamāno”ti.


pli: “Evameva khvāhaṁ, bhikkhave, viññāṇāhāro daṭṭhabboti vadāmi.


pli: Viññāṇe, bhikkhave, āhāre pariññāte nāmarūpaṁ pariññātaṁ hoti, nāmarūpe pariññāte ariyasāvakassa natthi kiñci uttarikaraṇīyanti vadāmī”ti.


pli: Tatiyaṁ.


title_pli: Saṁyutta Nikāya 12.64 7. Mahāvagga

pli: Saṁyutta Nikāya 12.64


pli: 7. Mahāvagga


pli: Atthirāgasutta


pli: Sāvatthiyaṁ viharati.


pli: “Cattārome, bhikkhave, āhārā bhūtānaṁ vā sattānaṁ ṭhitiyā sambhavesīnaṁ vā anuggahāya.


pli: Katame cattāro?


pli: Kabaḷīkāro āhāro oḷāriko vā sukhumo vā, phasso dutiyo, manosañcetanā tatiyā, viññāṇaṁ catutthaṁ.


pli: Ime kho, bhikkhave, cattāro āhārā bhūtānaṁ vā sattānaṁ ṭhitiyā sambhavesīnaṁ vā anuggahāya.


pli: Kabaḷīkāre ce, bhikkhave, āhāre atthi rāgo atthi nandī atthi taṇhā, patiṭṭhitaṁ tattha viññāṇaṁ virūḷhaṁ.


pli: Yattha patiṭṭhitaṁ viññāṇaṁ virūḷhaṁ, atthi tattha nāmarūpassa avakkanti.


pli: Yattha atthi nāmarūpassa avakkanti, atthi tattha saṅkhārānaṁ vuddhi.


pli: Yattha atthi saṅkhārānaṁ vuddhi, atthi tattha āyatiṁ punabbhavābhinibbatti.


pli: Yattha atthi āyatiṁ punabbhavābhinibbatti, atthi tattha āyatiṁ jātijarāmaraṇaṁ.


pli: Yattha atthi āyatiṁ jātijarāmaraṇaṁ, sasokaṁ taṁ, bhikkhave, sadaraṁ saupāyāsanti vadāmi.


pli: Phasse ce, bhikkhave, āhāre …pe…


pli: manosañcetanāya ce, bhikkhave, āhāre …


pli: viññāṇe ce, bhikkhave, āhāre atthi rāgo atthi nandī atthi taṇhā, patiṭṭhitaṁ tattha viññāṇaṁ virūḷhaṁ.


pli: Seyyathāpi, bhikkhave, rajako vā cittakārako vā sati rajanāya vā lākhāya vā haliddiyā vā nīliyā vā mañjiṭṭhāya vā suparimaṭṭhe vā phalake bhittiyā vā dussapaṭṭe vā itthirūpaṁ vā purisarūpaṁ vā abhinimmineyya sabbaṅgapaccaṅgaṁ;


pli: evameva kho, bhikkhave, kabaḷīkāre ce āhāre atthi rāgo atthi nandī atthi taṇhā, patiṭṭhitaṁ tattha viññāṇaṁ virūḷhaṁ.


pli: Kabaḷīkāre ce, bhikkhave, āhāre natthi rāgo natthi nandī natthi taṇhā, appatiṭṭhitaṁ tattha viññāṇaṁ avirūḷhaṁ.


pli: Yattha appatiṭṭhitaṁ viññāṇaṁ avirūḷhaṁ, natthi tattha nāmarūpassa avakkanti.


pli: Yattha natthi nāmarūpassa avakkanti, natthi tattha saṅkhārānaṁ vuddhi.


pli: Yattha natthi saṅkhārānaṁ vuddhi, natthi tattha āyatiṁ punabbhavābhinibbatti.


pli: Yattha natthi āyatiṁ punabbhavābhinibbatti, natthi tattha āyatiṁ jātijarāmaraṇaṁ.


pli: Yattha natthi āyatiṁ jātijarāmaraṇaṁ, asokaṁ taṁ, bhikkhave, adaraṁ anupāyāsanti vadāmi.


pli: viññāṇe ce, bhikkhave, āhāre natthi rāgo natthi nandī natthi taṇhā, appatiṭṭhitaṁ tattha viññāṇaṁ avirūḷhaṁ.


pli: Seyyathāpi, bhikkhave, kūṭāgāraṁ vā kūṭāgārasālaṁ vā uttarāya vā dakkhiṇāya vā pācīnāya vā vātapānā sūriye uggacchante vātapānena rasmi pavisitvā kvāssa patiṭṭhitā”ti?


pli: “Pacchimāyaṁ, bhante, bhittiyan”ti.


pli: “Pacchimā ce, bhikkhave, bhitti nāssa kvāssa patiṭṭhitā”ti?


pli: “Pathaviyaṁ, bhante”ti.


pli: “Pathavī ce, bhikkhave, nāssa kvāssa patiṭṭhitā”ti?


pli: “Āpasmiṁ, bhante”ti.


pli: “Āpo ce, bhikkhave, nāssa kvāssa patiṭṭhitā”ti?


pli: “Appatiṭṭhitā, bhante”ti.


pli: “Evameva kho, bhikkhave, kabaḷīkāre ce āhāre natthi rāgo natthi nandī natthi taṇhā …pe….


pli: Phasse ce, bhikkhave, āhāre …


pli: manosañcetanāya ce, bhikkhave, āhāre …


pli: Yattha appatiṭṭhitaṁ viññāṇaṁ avirūḷhaṁ, natthi tattha nāmarūpassa avakkanti.


pli: Yattha natthi nāmarūpassa avakkanti, natthi tattha saṅkhārānaṁ vuddhi.


pli: Yattha natthi saṅkhārānaṁ vuddhi, natthi tattha āyatiṁ punabbhavābhinibbatti.


pli: Yattha natthi āyatiṁ punabbhavābhinibbatti, natthi tattha āyatiṁ jātijarāmaraṇaṁ.


pli: Yattha natthi āyatiṁ jātijarāmaraṇaṁ asokaṁ taṁ, bhikkhave, adaraṁ anupāyāsanti vadāmī”ti.


pli: Catutthaṁ.


title_pli: Saṁyutta Nikāya 12.65 7. Mahāvagga

pli: Saṁyutta Nikāya 12.65


pli: 7. Mahāvagga


pli: Nagarasutta


pli: Sāvatthiyaṁ viharati.


pli: “Pubbe me, bhikkhave, sambodhā anabhisambuddhassa bodhisattasseva sato etadahosi:


pli: ‘kicchā vatāyaṁ loko āpanno jāyati ca jīyati ca mīyati ca cavati ca upapajjati ca.


pli: Atha ca panimassa dukkhassa nissaraṇaṁ nappajānāti jarāmaraṇassa.


pli: Kudāssu nāma imassa dukkhassa nissaraṇaṁ paññāyissati jarāmaraṇassā’ti?


pli: Tassa mayhaṁ, bhikkhave, etadahosi:


pli: ‘kimhi nu kho sati jarāmaraṇaṁ hoti, kiṁpaccayā jarāmaraṇan’ti?


pli: Tassa mayhaṁ, bhikkhave, yoniso manasikārā ahu paññāya abhisamayo:


pli: ‘jātiyā kho sati jarāmaraṇaṁ hoti, jātipaccayā jarāmaraṇan’ti.


pli: ‘kimhi nu kho sati jāti hoti …pe…


pli: bhavo hoti …


pli: upādānaṁ hoti …


pli: taṇhā hoti …


pli: vedanā hoti …


pli: phasso hoti …


pli: saḷāyatanaṁ hoti …


pli: nāmarūpaṁ hoti …


pli: kiṁpaccayā nāmarūpan’ti?


pli: ‘viññāṇe kho sati nāmarūpaṁ hoti, viññāṇapaccayā nāmarūpan’ti.


pli: ‘kimhi nu kho sati viññāṇaṁ hoti, kiṁpaccayā viññāṇan’ti?


pli: ‘nāmarūpe kho sati viññāṇaṁ hoti, nāmarūpapaccayā viññāṇan’ti.


pli: Tassa mayhaṁ, bhikkhave, etadahosi—


pli: paccudāvattati kho idaṁ viññāṇaṁ nāmarūpamhā na paraṁ gacchati.


pli: Ettāvatā jāyetha vā jīyetha vā mīyetha vā cavetha vā upapajjetha vā, yadidaṁ nāmarūpapaccayā viññāṇaṁ;


pli: viññāṇapaccayā nāmarūpaṁ;


pli: nāmarūpapaccayā saḷāyatanaṁ;


pli: saḷāyatanapaccayā phasso …pe…


pli: evametassa kevalassa dukkhakkhandhassa samudayo hoti.


pli: ‘Samudayo, samudayo’ti kho me, bhikkhave, pubbe ananussutesu dhammesu cakkhuṁ udapādi ñāṇaṁ udapādi paññā udapādi vijjā udapādi āloko udapādi.


pli: Tassa mayhaṁ, bhikkhave, etadahosi:


pli: ‘kimhi nu kho asati, jarāmaraṇaṁ na hoti;


pli: kissa nirodhā jarāmaraṇanirodho’ti?


pli: Tassa mayhaṁ, bhikkhave, yoniso manasikārā ahu paññāya abhisamayo:


pli: ‘jātiyā kho asati, jarāmaraṇaṁ na hoti;


pli: jātinirodhā jarāmaraṇanirodho’ti.


pli: ‘kimhi nu kho asati jāti na hoti …pe…


pli: bhavo na hoti …


pli: upādānaṁ na hoti …


pli: taṇhā na hoti …


pli: vedanā na hoti …


pli: phasso na hoti …


pli: saḷāyatanaṁ na hoti …


pli: nāmarūpaṁ na hoti.


pli: Kissa nirodhā nāmarūpanirodho’ti?


pli: ‘viññāṇe kho asati, nāmarūpaṁ na hoti;


pli: viññāṇanirodhā nāmarūpanirodho’ti.


pli: Tassa mayhaṁ, bhikkhave, etadahosi:


pli: ‘kimhi nu kho asati viññāṇaṁ na hoti;


pli: kissa nirodhā viññāṇanirodho’ti?


pli: Tassa mayhaṁ, bhikkhave, yoniso manasikārā ahu paññāya abhisamayo:


pli: ‘nāmarūpe kho asati, viññāṇaṁ na hoti;


pli: nāmarūpanirodhā viññāṇanirodho’ti.


pli: Tassa mayhaṁ, bhikkhave, etadahosi—


pli: adhigato kho myāyaṁ maggo bodhāya yadidaṁ—


pli: nāmarūpanirodhā viññāṇanirodho;


pli: viññāṇanirodhā nāmarūpanirodho;


pli: nāmarūpanirodhā saḷāyatananirodho;


pli: saḷāyatananirodhā phassanirodho …pe…


pli: evametassa kevalassa dukkhakkhandhassa nirodho hoti.


pli: ‘Nirodho, nirodho’ti kho me, bhikkhave, pubbe ananussutesu dhammesu cakkhuṁ udapādi ñāṇaṁ udapādi paññā udapādi vijjā udapādi āloko udapādi.


pli: Seyyathāpi, bhikkhave, puriso araññe pavane caramāno passeyya purāṇaṁ maggaṁ purāṇañjasaṁ pubbakehi manussehi anuyātaṁ.


pli: So tamanugaccheyya.


pli: Tamanugacchanto passeyya purāṇaṁ nagaraṁ purāṇaṁ rājadhāniṁ pubbakehi manussehi ajjhāvuṭṭhaṁ ārāmasampannaṁ vanasampannaṁ pokkharaṇīsampannaṁ uddhāpavantaṁ ramaṇīyaṁ.


pli: Atha kho so, bhikkhave, puriso rañño vā rājamahāmattassa vā āroceyya:


pli: ‘yagghe, bhante, jāneyyāsi—ahaṁ addasaṁ araññe pavane caramāno purāṇaṁ maggaṁ purāṇañjasaṁ pubbakehi manussehi anuyātaṁ tamanugacchiṁ.


pli: Tamanugacchanto addasaṁ purāṇaṁ nagaraṁ purāṇaṁ rājadhāniṁ pubbakehi manussehi ajjhāvuṭṭhaṁ ārāmasampannaṁ vanasampannaṁ pokkharaṇīsampannaṁ uddhāpavantaṁ ramaṇīyaṁ.


pli: Taṁ, bhante, nagaraṁ māpehī’ti.


pli: Atha kho so, bhikkhave, rājā vā rājamahāmatto vā taṁ nagaraṁ māpeyya.


pli: Tadassa nagaraṁ aparena samayena iddhañceva phītañca bāhujaññaṁ ākiṇṇamanussaṁ vuddhivepullappattaṁ.


pli: Evameva khvāhaṁ, bhikkhave, addasaṁ purāṇaṁ maggaṁ purāṇañjasaṁ pubbakehi sammāsambuddhehi anuyātaṁ.


pli: Katamo ca so, bhikkhave, purāṇamaggo purāṇañjaso pubbakehi sammāsambuddhehi anuyāto?


pli: Ayameva ariyo aṭṭhaṅgiko maggo, seyyathidaṁ—


pli: sammādiṭṭhi …pe… sammāsamādhi.


pli: Ayaṁ kho so, bhikkhave, purāṇamaggo purāṇañjaso pubbakehi sammāsambuddhehi anuyāto, tamanugacchiṁ;


pli: jarāmaraṇasamudayaṁ abbhaññāsiṁ;


pli: jarāmaraṇanirodhaṁ abbhaññāsiṁ;


pli: Tamanugacchiṁ;


pli: tamanugacchanto jātiṁ abbhaññāsiṁ …pe…


pli: bhavaṁ abbhaññāsiṁ …


pli: upādānaṁ abbhaññāsiṁ …


pli: taṇhaṁ abbhaññāsiṁ …


pli: vedanaṁ abbhaññāsiṁ …


pli: phassaṁ abbhaññāsiṁ …


pli: saḷāyatanaṁ abbhaññāsiṁ …


pli: nāmarūpaṁ abbhaññāsiṁ …


pli: viññāṇaṁ abbhaññāsiṁ.


pli: tamanugacchanto saṅkhāre abbhaññāsiṁ;


pli: saṅkhārasamudayaṁ abbhaññāsiṁ;


pli: saṅkhāranirodhaṁ abbhaññāsiṁ;


pli: Tadabhiññāya ācikkhiṁ bhikkhūnaṁ bhikkhunīnaṁ upāsakānaṁ upāsikānaṁ.


pli: Tayidaṁ, bhikkhave, brahmacariyaṁ iddhañceva phītañca vitthārikaṁ bāhujaññaṁ puthubhūtaṁ yāva devamanussehi suppakāsitan”ti.


pli: Pañcamaṁ.


title_pli: Saṁyutta Nikāya 12.66 7. Mahāvagga

pli: Saṁyutta Nikāya 12.66


pli: 7. Mahāvagga


pli: Sammasasutta


pli: Evaṁ me sutaṁ—


pli: ekaṁ samayaṁ bhagavā kurūsu viharati kammāsadhammaṁ nāma kurūnaṁ nigamo.


pli: Tatra kho bhagavā bhikkhū āmantesi:


pli: “bhikkhavo”ti.


pli: “Bhadante”ti te bhikkhū bhagavato paccassosuṁ.


pli: Bhagavā etadavoca:


pli: “sammasatha no tumhe, bhikkhave, antaraṁ sammasan”ti.


pli: Evaṁ vutte, aññataro bhikkhu bhagavantaṁ etadavoca:


pli: “ahaṁ kho, bhante, sammasāmi antaraṁ sammasan”ti.


pli: “Yathā kathaṁ pana tvaṁ, bhikkhu, sammasasi antaraṁ sammasan”ti?


pli: Atha kho so bhikkhu byākāsi.


pli: Yathā so bhikkhu byākāsi na so bhikkhu bhagavato cittaṁ ārādhesi.


pli: Evaṁ vutte, āyasmā ānando bhagavantaṁ etadavoca:


pli: “etassa, bhagavā, kālo; etassa, sugata, kālo;


pli: yaṁ bhagavā antaraṁ sammasaṁ bhāseyya. Bhagavato sutvā bhikkhū dhāressantī”ti.


pli: “Tenahānanda, suṇātha, sādhukaṁ manasi karotha, bhāsissāmī”ti.


pli: “Evaṁ, bhante”ti kho te bhikkhū bhagavato paccassosuṁ.


pli: “Idha, bhikkhave, bhikkhu sammasamāno sammasati antaraṁ sammasaṁ:


pli: ‘yaṁ kho idaṁ anekavidhaṁ nānappakārakaṁ dukkhaṁ loke uppajjati jarāmaraṇaṁ.


pli: Idaṁ kho dukkhaṁ kiṁnidānaṁ kiṁsamudayaṁ kiṁjātikaṁ kiṁpabhavaṁ, kismiṁ sati jarāmaraṇaṁ hoti, kismiṁ asati jarāmaraṇaṁ na hotī’ti?


pli: So sammasamāno evaṁ jānāti:


pli: Idaṁ kho dukkhaṁ upadhinidānaṁ upadhisamudayaṁ upadhijātikaṁ upadhipabhavaṁ, upadhismiṁ sati jarāmaraṇaṁ hoti, upadhismiṁ asati jarāmaraṇaṁ na hotī’ti.


pli: So jarāmaraṇañca pajānāti jarāmaraṇasamudayañca pajānāti jarāmaraṇanirodhañca pajānāti yā ca jarāmaraṇanirodhasāruppagāminī paṭipadā tañca pajānāti.


pli: Tathāpaṭipanno ca hoti anudhammacārī.


pli: Ayaṁ vuccati, bhikkhave, bhikkhu sabbaso sammā dukkhakkhayāya paṭipanno jarāmaraṇanirodhāya.


pli: Athāparaṁ sammasamāno sammasati antaraṁ sammasaṁ:


pli: ‘upadhi panāyaṁ kiṁnidāno kiṁsamudayo kiṁjātiko kiṁpabhavo, kismiṁ sati upadhi hoti, kismiṁ asati upadhi na hotī’ti?


pli: ‘upadhi taṇhānidāno taṇhāsamudayo taṇhājātiko taṇhāpabhavo, taṇhāya sati upadhi hoti, taṇhāya asati upadhi na hotī’ti.


pli: So upadhiñca pajānāti upadhisamudayañca pajānāti upadhinirodhañca pajānāti yā ca upadhinirodhasāruppagāminī paṭipadā tañca pajānāti.


pli: Ayaṁ vuccati, bhikkhave, bhikkhu sabbaso sammā dukkhakkhayāya paṭipanno upadhinirodhāya.


pli: ‘taṇhā panāyaṁ kattha uppajjamānā uppajjati, kattha nivisamānā nivisatī’ti?


pli: So sammasamāno evaṁ jānāti—


pli: yaṁ kho loke piyarūpaṁ sātarūpaṁ etthesā taṇhā uppajjamānā uppajjati, ettha nivisamānā nivisati.


pli: Kiñca loke piyarūpaṁ sātarūpaṁ?


pli: Cakkhuṁ loke piyarūpaṁ, sātarūpaṁ, etthesā taṇhā uppajjamānā uppajjati, ettha nivisamānā nivisati.


pli: Sotaṁ loke piyarūpaṁ sātarūpaṁ …pe…


pli: ghānaṁ loke piyarūpaṁ sātarūpaṁ …


pli: jivhā loke piyarūpaṁ sātarūpaṁ …


pli: kāyo loke piyarūpaṁ sātarūpaṁ …


pli: mano loke piyarūpaṁ sātarūpaṁ, etthesā taṇhā uppajjamānā uppajjati ettha nivisamānā nivisati.


pli: Ye hi keci, bhikkhave, atītamaddhānaṁ samaṇā vā brāhmaṇā vā yaṁ loke piyarūpaṁ sātarūpaṁ taṁ niccato addakkhuṁ sukhato addakkhuṁ attato addakkhuṁ ārogyato addakkhuṁ khemato addakkhuṁ.


pli: Te taṇhaṁ vaḍḍhesuṁ.


pli: Ye taṇhaṁ vaḍḍhesuṁ te upadhiṁ vaḍḍhesuṁ.


pli: Ye upadhiṁ vaḍḍhesuṁ te dukkhaṁ vaḍḍhesuṁ.


pli: Ye dukkhaṁ vaḍḍhesuṁ te na parimucciṁsu jātiyā jarāya maraṇena sokehi paridevehi dukkhehi domanassehi upāyāsehi, ‘na parimucciṁsu dukkhasmā’ti vadāmi.


pli: Yepi hi keci, bhikkhave, anāgatamaddhānaṁ samaṇā vā brāhmaṇā vā yaṁ loke piyarūpaṁ sātarūpaṁ taṁ niccato dakkhissanti sukhato dakkhissanti attato dakkhissanti ārogyato dakkhissanti khemato dakkhissanti.


pli: Te taṇhaṁ vaḍḍhissanti.


pli: Ye taṇhaṁ vaḍḍhissanti te upadhiṁ vaḍḍhissanti.


pli: Ye upadhiṁ vaḍḍhissanti te dukkhaṁ vaḍḍhissanti.


pli: Ye dukkhaṁ vaḍḍhissanti te na parimuccissanti jātiyā jarāya maraṇena sokehi paridevehi dukkhehi domanassehi upāyāsehi, ‘na parimuccissanti dukkhasmā’ti vadāmi.


pli: Yepi hi keci, bhikkhave, etarahi samaṇā vā brāhmaṇā vā yaṁ loke piyarūpaṁ sātarūpaṁ taṁ niccato passanti sukhato passanti attato passanti ārogyato passanti khemato passanti.


pli: Te taṇhaṁ vaḍḍhenti.


pli: Ye taṇhaṁ vaḍḍhenti te upadhiṁ vaḍḍhenti.


pli: Ye upadhiṁ vaḍḍhenti te dukkhaṁ vaḍḍhenti.


pli: Ye dukkhaṁ vaḍḍhenti te na parimuccanti jātiyā jarāya maraṇena sokehi paridevehi dukkhehi domanassehi upāyāsehi, ‘na parimuccanti dukkhasmā’ti vadāmi.


pli: Seyyathāpi, bhikkhave, āpānīyakaṁso vaṇṇasampanno gandhasampanno rasasampanno.


pli: So ca kho visena saṁsaṭṭho.


pli: Atha puriso āgaccheyya ghammābhitatto ghammapareto kilanto tasito pipāsito.


pli: Tamenaṁ evaṁ vadeyyuṁ:


pli: ‘ayaṁ te, ambho purisa, āpānīyakaṁso vaṇṇasampanno gandhasampanno rasasampanno;


pli: so ca kho visena saṁsaṭṭho.


pli: Sace ākaṅkhasi piva.


pli: Pivato hi kho taṁ chādessati vaṇṇenapi gandhenapi rasenapi, pivitvā ca pana tatonidānaṁ maraṇaṁ vā nigacchasi maraṇamattaṁ vā dukkhan’ti.


pli: So taṁ āpānīyakaṁsaṁ sahasā appaṭisaṅkhā piveyya, nappaṭinissajjeyya.


pli: So tatonidānaṁ maraṇaṁ vā nigaccheyya maraṇamattaṁ vā dukkhaṁ.


pli: Evameva kho, bhikkhave, ye hi keci atītamaddhānaṁ samaṇā vā brāhmaṇā vā yaṁ loke piyarūpaṁ …pe…


pli: anāgatamaddhānaṁ …pe…


pli: etarahi samaṇā vā brāhmaṇā vā yaṁ loke piyarūpaṁ sātarūpaṁ taṁ niccato passanti sukhato passanti attato passanti ārogyato passanti khemato passanti, te taṇhaṁ vaḍḍhenti.


pli: Ye ca kho keci, bhikkhave, atītamaddhānaṁ samaṇā vā brāhmaṇā vā yaṁ loke piyarūpaṁ sātarūpaṁ taṁ aniccato addakkhuṁ dukkhato addakkhuṁ anattato addakkhuṁ rogato addakkhuṁ bhayato addakkhuṁ,


pli: te taṇhaṁ pajahiṁsu.


pli: Ye taṇhaṁ pajahiṁsu te upadhiṁ pajahiṁsu.


pli: Ye upadhiṁ pajahiṁsu te dukkhaṁ pajahiṁsu.


pli: Ye dukkhaṁ pajahiṁsu te parimucciṁsu jātiyā jarāya maraṇena sokehi paridevehi dukkhehi domanassehi upāyāsehi, ‘parimucciṁsu dukkhasmā’ti vadāmi.


pli: Yepi hi keci, bhikkhave, anāgatamaddhānaṁ samaṇā vā brāhmaṇā vā yaṁ loke piyarūpaṁ sātarūpaṁ taṁ aniccato dakkhissanti dukkhato dakkhissanti anattato dakkhissanti rogato dakkhissanti bhayato dakkhissanti,


pli: te taṇhaṁ pajahissanti.


pli: Ye taṇhaṁ pajahissanti …pe…


pli: ‘parimuccissanti dukkhasmā’ti vadāmi.


pli: Yepi hi keci, bhikkhave, etarahi samaṇā vā brāhmaṇā vā yaṁ loke piyarūpaṁ sātarūpaṁ taṁ aniccato passanti dukkhato passanti anattato passanti rogato passanti bhayato passanti,


pli: te taṇhaṁ pajahanti.


pli: Ye taṇhaṁ pajahanti te upadhiṁ pajahanti.


pli: Ye upadhiṁ pajahanti te dukkhaṁ pajahanti.


pli: Ye dukkhaṁ pajahanti te parimuccanti jātiyā jarāya maraṇena sokehi paridevehi dukkhehi domanassehi upāyāsehi, ‘parimuccanti dukkhasmā’ti vadāmi.


pli: Seyyathāpi, bhikkhave, āpānīyakaṁso vaṇṇasampanno gandhasampanno rasasampanno.


pli: So ca kho visena saṁsaṭṭho.


pli: Atha puriso āgaccheyya ghammābhitatto ghammapareto kilanto tasito pipāsito.


pli: Tamenaṁ evaṁ vadeyyuṁ:


pli: ‘ayaṁ te, ambho purisa, āpānīyakaṁso vaṇṇasampanno gandhasampanno rasasampanno


pli: so ca kho visena saṁsaṭṭho.


pli: Sace ākaṅkhasi piva.


pli: Pivato hi kho taṁ chādessati vaṇṇenapi gandhenapi rasenapi; pivitvā ca pana tatonidānaṁ maraṇaṁ vā nigacchasi maraṇamattaṁ vā dukkhan’ti.


pli: Atha kho, bhikkhave, tassa purisassa evamassa:


pli: ‘sakkā kho me ayaṁ surāpipāsitā pānīyena vā vinetuṁ dadhimaṇḍakena vā vinetuṁ bhaṭṭhaloṇikāya vā vinetuṁ loṇasovīrakena vā vinetuṁ, na tvevāhaṁ taṁ piveyyaṁ, yaṁ mama assa dīgharattaṁ hitāya sukhāyā’ti.


pli: So taṁ āpānīyakaṁsaṁ paṭisaṅkhā na piveyya, paṭinissajjeyya.


pli: So tatonidānaṁ na maraṇaṁ vā nigaccheyya maraṇamattaṁ vā dukkhaṁ.


pli: Evameva kho, bhikkhave, ye hi keci atītamaddhānaṁ samaṇā vā brāhmaṇā vā yaṁ loke piyarūpaṁ sātarūpaṁ taṁ aniccato addakkhuṁ dukkhato addakkhuṁ anattato addakkhuṁ rogato addakkhuṁ bhayato addakkhuṁ,


pli: te taṇhaṁ pajahiṁsu.


pli: Ye taṇhaṁ pajahiṁsu te upadhiṁ pajahiṁsu.


pli: Ye upadhiṁ pajahiṁsu te dukkhaṁ pajahiṁsu.


pli: Ye dukkhaṁ pajahiṁsu te parimucciṁsu jātiyā jarāya maraṇena sokehi paridevehi dukkhehi domanassehi upāyāsehi, ‘parimucciṁsu dukkhasmā’ti vadāmi.


pli: Yepi hi keci, bhikkhave, anāgatamaddhānaṁ …pe…


pli: etarahi samaṇā vā brāhmaṇā vā yaṁ loke piyarūpaṁ sātarūpaṁ taṁ aniccato passanti dukkhato passanti anattato passanti rogato passanti bhayato passanti,


pli: te taṇhaṁ pajahanti.


pli: Ye taṇhaṁ pajahanti te upadhiṁ pajahanti.


pli: Ye upadhiṁ pajahanti te dukkhaṁ pajahanti.


pli: Ye dukkhaṁ pajahanti te parimuccanti jātiyā jarāya maraṇena sokehi paridevehi dukkhehi domanassehi upāyāsehi, ‘parimuccanti dukkhasmā’ti vadāmī”ti.


pli: Chaṭṭhaṁ.


title_pli: Saṁyutta Nikāya 12.67 7. Mahāvagga

pli: Saṁyutta Nikāya 12.67


pli: 7. Mahāvagga


pli: Naḷakalāpīsutta


pli: Ekaṁ samayaṁ āyasmā ca sāriputto āyasmā ca mahākoṭṭhiko bārāṇasiyaṁ viharanti isipatane migadāye.


pli: Atha kho āyasmā mahākoṭṭhiko sāyanhasamayaṁ paṭisallānā vuṭṭhito yenāyasmā sāriputto tenupasaṅkami; upasaṅkamitvā āyasmatā sāriputtena saddhiṁ sammodi.


pli: Sammodanīyaṁ kathaṁ sāraṇīyaṁ vītisāretvā ekamantaṁ nisīdi. Ekamantaṁ nisinno kho āyasmā mahākoṭṭhiko āyasmantaṁ sāriputtaṁ etadavoca:


pli: “kiṁ nu kho, āvuso sāriputta, sayaṅkataṁ jarāmaraṇaṁ, paraṅkataṁ jarāmaraṇaṁ, sayaṅkatañca paraṅkatañca jarāmaraṇaṁ, udāhu asayaṅkāraṁ aparaṅkāraṁ adhiccasamuppannaṁ jarāmaraṇan”ti?


pli: “Na kho, āvuso koṭṭhika, sayaṅkataṁ jarāmaraṇaṁ, na paraṅkataṁ jarāmaraṇaṁ, na sayaṅkatañca paraṅkatañca jarāmaraṇaṁ, nāpi asayaṅkāraṁ aparaṅkāraṁ adhiccasamuppannaṁ jarāmaraṇaṁ.


pli: Api ca jātipaccayā jarāmaraṇan”ti.


pli: “Kiṁ nu kho, āvuso sāriputta, sayaṅkatā jāti, paraṅkatā jāti, sayaṅkatā ca paraṅkatā ca jāti, udāhu asayaṅkārā aparaṅkārā adhiccasamuppannā jātī”ti?


pli: “Na kho, āvuso koṭṭhika, sayaṅkatā jāti, na paraṅkatā jāti, na sayaṅkatā ca paraṅkatā ca jāti, nāpi asayaṅkārā aparaṅkārā adhiccasamuppannā jāti.


pli: Api ca bhavapaccayā jātī”ti.


pli: “Kiṁ nu kho, āvuso sāriputta, sayaṅkato bhavo …pe…


pli: sayaṅkataṁ upādānaṁ …


pli: sayaṅkatā taṇhā …


pli: sayaṅkatā vedanā …


pli: sayaṅkato phasso …


pli: sayaṅkataṁ saḷāyatanaṁ …


pli: sayaṅkataṁ nāmarūpaṁ, paraṅkataṁ nāmarūpaṁ, sayaṅkatañca paraṅkatañca nāmarūpaṁ, udāhu asayaṅkāraṁ aparaṅkāraṁ adhiccasamuppannaṁ nāmarūpan”ti?


pli: “Na kho, āvuso koṭṭhika, sayaṅkataṁ nāmarūpaṁ, na paraṅkataṁ nāmarūpaṁ, na sayaṅkatañca paraṅkatañca nāmarūpaṁ, nāpi asayaṅkāraṁ aparaṅkāraṁ, adhiccasamuppannaṁ nāmarūpaṁ.


pli: Api ca viññāṇapaccayā nāmarūpan”ti.


pli: “Kiṁ nu kho, āvuso sāriputta, sayaṅkataṁ viññāṇaṁ, paraṅkataṁ viññāṇaṁ, sayaṅkatañca paraṅkatañca viññāṇaṁ, udāhu asayaṅkāraṁ aparaṅkāraṁ adhiccasamuppannaṁ viññāṇan”ti?


pli: “Na kho, āvuso koṭṭhika, sayaṅkataṁ viññāṇaṁ, na paraṅkataṁ viññāṇaṁ, na sayaṅkatañca paraṅkatañca viññāṇaṁ, nāpi asayaṅkāraṁ aparaṅkāraṁ adhiccasamuppannaṁ viññāṇaṁ.


pli: Api ca nāmarūpapaccayā viññāṇan”ti.


pli: “Idāneva kho mayaṁ āyasmato sāriputtassa bhāsitaṁ evaṁ ājānāma:


pli: ‘na khvāvuso koṭṭhika, sayaṅkataṁ nāmarūpaṁ, na paraṅkataṁ nāmarūpaṁ, na sayaṅkatañca paraṅkatañca nāmarūpaṁ, nāpi asayaṅkāraṁ aparaṅkāraṁ adhiccasamuppannaṁ nāmarūpaṁ.


pli: Api ca viññāṇapaccayā nāmarūpan’ti.


pli: Idāneva ca pana mayaṁ āyasmato sāriputtassa bhāsitaṁ evaṁ ājānāma:


pli: ‘na khvāvuso koṭṭhika, sayaṅkataṁ viññāṇaṁ, na paraṅkataṁ viññāṇaṁ, na sayaṅkatañca paraṅkatañca viññāṇaṁ, nāpi asayaṅkāraṁ aparaṅkāraṁ adhiccasamuppannaṁ viññāṇaṁ.


pli: Api ca nāmarūpapaccayā viññāṇan’ti.


pli: Yathā kathaṁ panāvuso sāriputta, imassa bhāsitassa attho daṭṭhabbo”ti?


pli: “Tenahāvuso, upamaṁ te karissāmi.


pli: Upamāyapidhekacce viññū purisā bhāsitassa atthaṁ jānanti.


pli: Seyyathāpi, āvuso, dve naḷakalāpiyo aññamaññaṁ nissāya tiṭṭheyyuṁ.


pli: Evameva kho, āvuso, nāmarūpapaccayā viññāṇaṁ;


pli: viññāṇapaccayā nāmarūpaṁ;


pli: nāmarūpapaccayā saḷāyatanaṁ;


pli: saḷāyatanapaccayā phasso …pe…


pli: evametassa kevalassa dukkhakkhandhassa samudayo hoti.


pli: Tāsañce, āvuso, naḷakalāpīnaṁ ekaṁ ākaḍḍheyya, ekā papateyya;


pli: aparañce ākaḍḍheyya, aparā papateyya.


pli: Evameva kho, āvuso, nāmarūpanirodhā viññāṇanirodho;


pli: viññāṇanirodhā nāmarūpanirodho;


pli: nāmarūpanirodhā saḷāyatananirodho;


pli: saḷāyatananirodhā phassanirodho …pe…


pli: evametassa kevalassa dukkhakkhandhassa nirodho hotī”ti.


pli: “Acchariyaṁ, āvuso sāriputta;


pli: abbhutaṁ, āvuso sāriputta.


pli: Idañca pana mayaṁ āyasmato sāriputtassa bhāsitaṁ imehi chattiṁsāya vatthūhi anumodāma:


pli: ‘Jarāmaraṇassa ce, āvuso, bhikkhu nibbidāya virāgāya nirodhāya dhammaṁ deseti, dhammakathiko bhikkhūti alaṁvacanāya.


pli: Jarāmaraṇassa ce, āvuso, bhikkhu nibbidāya virāgāya nirodhāya paṭipanno hoti, dhammānudhammappaṭipanno bhikkhūti alaṁvacanāya.


pli: Jarāmaraṇassa ce, āvuso, bhikkhu nibbidā virāgā nirodhā anupādā vimutto hoti, diṭṭhadhammanibbānappatto bhikkhūti alaṁvacanāya.


pli: Jātiyā ce …


pli: bhavassa ce …


pli: upādānassa ce …


pli: taṇhāya ce …


pli: vedanāya ce …


pli: phassassa ce …


pli: saḷāyatanassa ce …


pli: nāmarūpassa ce …


pli: viññāṇassa ce …


pli: saṅkhārānañce …


pli: avijjāya ce, āvuso, bhikkhu nibbidāya virāgāya nirodhāya dhammaṁ deseti, dhammakathiko bhikkhūti alaṁvacanāya.


pli: Avijjāya ce, āvuso, bhikkhu nibbidāya virāgāya nirodhāya paṭipanno hoti, dhammānudhammappaṭipanno bhikkhūti alaṁvacanāya.


pli: Avijjāya ce, āvuso, bhikkhu nibbidā virāgā nirodhā anupādā vimutto hoti, diṭṭhadhammanibbānappatto bhikkhūti alaṁvacanāyā’”ti.


pli: Sattamaṁ.


title_pli: Saṁyutta Nikāya 12.68 7. Mahāvagga

pli: Saṁyutta Nikāya 12.68


pli: 7. Mahāvagga


pli: Kosambisutta


pli: Ekaṁ samayaṁ āyasmā ca musilo āyasmā ca paviṭṭho āyasmā ca nārado āyasmā ca ānando kosambiyaṁ viharanti ghositārāme.


pli: Atha kho āyasmā paviṭṭho āyasmantaṁ musilaṁ etadavoca:


pli: “aññatreva, āvuso musila, saddhāya aññatra ruciyā aññatra anussavā aññatra ākāraparivitakkā aññatra diṭṭhinijjhānakkhantiyā atthāyasmato musilassa paccattameva ñāṇaṁ:


pli: ‘jātipaccayā jarāmaraṇan’”ti?


pli: “Aññatreva, āvuso paviṭṭha, saddhāya aññatra ruciyā aññatra anussavā aññatra ākāraparivitakkā aññatra diṭṭhinijjhānakkhantiyā ahametaṁ jānāmi ahametaṁ passāmi:


pli: ‘jātipaccayā jarāmaraṇan’”ti.


pli: “Aññatreva, āvuso musila, saddhāya aññatra ruciyā aññatra anussavā aññatra ākāraparivitakkā aññatra diṭṭhinijjhānakkhantiyā atthāyasmato musilassa paccattameva ñāṇaṁ:


pli: ‘bhavapaccayā jātīti …pe…


pli: upādānapaccayā bhavoti …


pli: taṇhāpaccayā upādānanti …


pli: vedanāpaccayā taṇhāti …


pli: phassapaccayā vedanāti …


pli: saḷāyatanapaccayā phassoti …


pli: nāmarūpapaccayā saḷāyatananti …


pli: viññāṇapaccayā nāmarūpanti …


pli: saṅkhārapaccayā viññāṇanti …


pli: avijjāpaccayā saṅkhārā’”ti?


pli: ‘avijjāpaccayā saṅkhārā’”ti.


pli: ‘jātinirodhā jarāmaraṇanirodho’”ti?


pli: ‘jātinirodhā jarāmaraṇanirodho’”ti.


pli: ‘bhavanirodhā jātinirodhoti …pe…


pli: upādānanirodhā bhavanirodhoti …


pli: taṇhānirodhā upādānanirodhoti …


pli: vedanānirodhā taṇhānirodhoti …


pli: phassanirodhā vedanānirodhoti …


pli: saḷāyatananirodhā phassanirodhoti …


pli: nāmarūpanirodhā saḷāyatananirodhoti …


pli: viññāṇanirodhā nāmarūpanirodhoti …


pli: saṅkhāranirodhā viññāṇanirodhoti …


pli: avijjānirodhā saṅkhāranirodho’”ti?


pli: “Aññatreva, āvuso paviṭṭha, saddhāya aññatra ruciyā aññatra anussavā aññatra ākāraparivitakkā aññatra diṭṭhinijjhānakkhantiyā ahametaṁ jānāmi ahametaṁ passāmi:


pli: ‘avijjānirodhā saṅkhāranirodho’”ti.


pli: “Aññatreva, āvuso musila, saddhāya aññatra ruciyā aññatra anussavā aññatra ākāraparivitakkā aññatra diṭṭhinijjhānakkhantiyā atthāyasmato musilassa paccattameva ñāṇaṁ:


pli: ‘bhavanirodho nibbānan’”ti?


pli: ‘bhavanirodho nibbānan’”ti.


pli: “Tenahāyasmā musilo arahaṁ khīṇāsavo”ti?


pli: Evaṁ vutte, āyasmā musilo tuṇhī ahosi.


pli: Atha kho āyasmā nārado āyasmantaṁ paviṭṭhaṁ etadavoca:


pli: “sādhāvuso paviṭṭha, ahaṁ etaṁ pañhaṁ labheyyaṁ.


pli: Maṁ etaṁ pañhaṁ puccha.


pli: Ahaṁ te etaṁ pañhaṁ byākarissāmī”ti.


pli: “Labhatāyasmā nārado etaṁ pañhaṁ.


pli: Pucchāmahaṁ āyasmantaṁ nāradaṁ etaṁ pañhaṁ.


pli: Byākarotu ca me āyasmā nārado etaṁ pañhaṁ.


pli: Aññatreva, āvuso nārada, saddhāya aññatra ruciyā aññatra anussavā aññatra ākāraparivitakkā aññatra diṭṭhinijjhānakkhantiyā atthāyasmato nāradassa paccattameva ñāṇaṁ:


pli: ‘jātipaccayā jarāmaraṇan’”ti?


pli: ‘jātipaccayā jarāmaraṇan’”ti.


pli: “Aññatreva, āvuso nārada, saddhāya aññatra ruciyā aññatra anussavā aññatra ākāraparivitakkā aññatra diṭṭhinijjhānakkhantiyā atthāyasmato nāradassa paccattameva ñāṇaṁ—


pli: bhavapaccayā jāti …pe…


pli: avijjāpaccayā saṅkhārā”ti?


pli: “Aññatreva, āvuso paviṭṭha, saddhāya aññatra ruciyā aññatra anussavā aññatra ākāraparivitakkā aññatra diṭṭhinijjhānakkhantiyā ahametaṁ jānāmi ahametaṁ passāmi:


pli: ‘avijjāpaccayā saṅkhārā’”ti.


pli: “Aññatreva, āvuso nārada, saddhāya aññatra ruciyā aññatra anussavā aññatra ākāraparivitakkā aññatra diṭṭhinijjhānakkhantiyā atthāyasmato nāradassa paccattameva ñāṇaṁ:


pli: ‘jātinirodhā jarāmaraṇanirodho’”ti?


pli: ‘jātinirodhā jarāmaraṇanirodho’”ti.


pli: ‘bhavanirodhā jātinirodhoti …pe…


pli: avijjānirodhā saṅkhāranirodho’”ti?


pli: ‘avijjānirodhā saṅkhāranirodho’”ti.


pli: ‘bhavanirodho nibbānan’”ti?


pli: ‘bhavanirodho nibbānan’”ti.


pli: “Tenahāyasmā nārado arahaṁ khīṇāsavo”ti?


pli: “‘Bhavanirodho nibbānan’ti kho me, āvuso, yathābhūtaṁ sammappaññāya sudiṭṭhaṁ, na camhi arahaṁ khīṇāsavo.


pli: Seyyathāpi, āvuso, kantāramagge udapāno, tatra nevassa rajju na udakavārako.


pli: Atha puriso āgaccheyya ghammābhitatto ghammapareto kilanto tasito pipāsito, so taṁ udapānaṁ olokeyya.


pli: Tassa ‘udakan’ti hi kho ñāṇaṁ assa, na ca kāyena phusitvā vihareyya.


pli: Evameva kho, āvuso, ‘bhavanirodho nibbānan’ti yathābhūtaṁ sammappaññāya sudiṭṭhaṁ, na camhi arahaṁ khīṇāsavo”ti.


pli: Evaṁ vutte, āyasmā ānando āyasmantaṁ paviṭṭhaṁ etadavoca:


pli: “evaṁvādī tvaṁ, āvuso paviṭṭha, āyasmantaṁ nāradaṁ kiṁ vadesī”ti?


pli: “Evaṁvādāhaṁ, āvuso ānanda, āyasmantaṁ nāradaṁ na kiñci vadāmi aññatra kalyāṇā aññatra kusalā”ti.


pli: Aṭṭhamaṁ.


title_pli: Saṁyutta Nikāya 12.69 7. Mahāvagga

pli: Saṁyutta Nikāya 12.69


pli: 7. Mahāvagga


pli: Upayantisutta


pli: Evaṁ me sutaṁ—


pli: ekaṁ samayaṁ bhagavā sāvatthiyaṁ viharati jetavane anāthapiṇḍikassa ārāme.


pli: Tatra kho …pe…


pli: “mahāsamuddo, bhikkhave, upayanto mahānadiyo upayāpeti, mahānadiyo upayantiyo kunnadiyo upayāpenti, kunnadiyo upayantiyo mahāsobbhe upayāpenti, mahāsobbhā upayantā kusobbhe upayāpenti.


pli: Evameva kho, bhikkhave, avijjā upayantī saṅkhāre upayāpeti, saṅkhārā upayantā viññāṇaṁ upayāpenti, viññāṇaṁ upayantaṁ nāmarūpaṁ upayāpeti, nāmarūpaṁ upayantaṁ saḷāyatanaṁ upayāpeti, saḷāyatanaṁ upayantaṁ phassaṁ upayāpeti, phasso upayanto vedanaṁ upayāpeti, vedanā upayantī taṇhaṁ upayāpeti, taṇhā upayantī upādānaṁ upayāpeti, upādānaṁ upayantaṁ bhavaṁ upayāpeti, bhavo upayanto jātiṁ upayāpeti, jāti upayantī jarāmaraṇaṁ upayāpeti.


pli: Mahāsamuddo, bhikkhave, apayanto mahānadiyo apayāpeti, mahānadiyo apayantiyo kunnadiyo apayāpenti, kunnadiyo apayantiyo mahāsobbhe apayāpenti, mahāsobbhā apayantā kusobbhe apayāpenti.


pli: Evameva kho, bhikkhave, avijjā apayantī saṅkhāre apayāpeti, saṅkhārā apayantā viññāṇaṁ apayāpenti, viññāṇaṁ apayantaṁ nāmarūpaṁ apayāpeti, nāmarūpaṁ apayantaṁ saḷāyatanaṁ apayāpeti, saḷāyatanaṁ apayantaṁ phassaṁ apayāpeti, phasso apayanto vedanaṁ apayāpeti, vedanā apayantī taṇhaṁ apayāpeti, taṇhā apayantī upādānaṁ apayāpeti, upādānaṁ apayantaṁ bhavaṁ apayāpeti, bhavo apayanto jātiṁ apayāpeti, jāti apayantī jarāmaraṇaṁ apayāpetī”ti.


pli: Navamaṁ.


title_pli: Saṁyutta Nikāya 12.7 1. Buddhavagga

pli: Saṁyutta Nikāya 12.7


pli: 1. Buddhavagga


pli: Kakusandhasutta


pli: “Kakusandhassa, bhikkhave, bhagavato arahato sammāsambuddhassa …pe….


title_pli: Saṁyutta Nikāya 12.70 7. Mahāvagga

pli: Saṁyutta Nikāya 12.70


pli: Susimaparibbājakasutta


pli: ekaṁ samayaṁ bhagavā rājagahe viharati veḷuvane kalandakanivāpe.


pli: Tena kho pana samayena bhagavā sakkato hoti garukato mānito pūjito apacito lābhī cīvarapiṇḍapātasenāsanagilānappaccayabhesajjaparikkhārānaṁ.


pli: Bhikkhusaṅghopi sakkato hoti garukato mānito pūjito apacito lābhī cīvarapiṇḍapātasenāsanagilānappaccayabhesajjaparikkhārānaṁ.


pli: Aññatitthiyā pana paribbājakā asakkatā honti agarukatā amānitā apūjitā anapacitā, na lābhino cīvarapiṇḍapātasenāsanagilānappaccayabhesajjaparikkhārānaṁ.


pli: Tena kho pana samayena susimo paribbājako rājagahe paṭivasati mahatiyā paribbājakaparisāya saddhiṁ.


pli: Atha kho susimassa paribbājakassa parisā susimaṁ paribbājakaṁ etadavocuṁ:


pli: “ehi tvaṁ, āvuso susima, samaṇe gotame brahmacariyaṁ cara.


pli: Tvaṁ dhammaṁ pariyāpuṇitvā amhe vāceyyāsi.


pli: Taṁ mayaṁ dhammaṁ pariyāpuṇitvā gihīnaṁ bhāsissāma.


pli: Evaṁ mayampi sakkatā bhavissāma garukatā mānitā pūjitā apacitā lābhino cīvarapiṇḍapātasenāsanagilānappaccayabhesajjaparikkhārānan”ti.


pli: “Evamāvuso”ti kho susimo paribbājako sakāya parisāya paṭissuṇitvā yenāyasmā ānando tenupasaṅkami; upasaṅkamitvā āyasmatā ānandena saddhiṁ sammodi.


pli: Sammodanīyaṁ kathaṁ sāraṇīyaṁ vītisāretvā ekamantaṁ nisīdi. Ekamantaṁ nisinno kho susimo paribbājako āyasmantaṁ ānandaṁ etadavoca:


pli: “icchāmahaṁ, āvuso ānanda, imasmiṁ dhammavinaye brahmacariyaṁ caritun”ti.


pli: Atha kho āyasmā ānando susimaṁ paribbājakaṁ ādāya yena bhagavā tenupasaṅkami; upasaṅkamitvā bhagavantaṁ abhivādetvā ekamantaṁ nisīdi. Ekamantaṁ nisinno kho āyasmā ānando bhagavantaṁ etadavoca:


pli: “ayaṁ, bhante, susimo paribbājako evamāha:


pli: ‘icchāmahaṁ, āvuso ānanda, imasmiṁ dhammavinaye brahmacariyaṁ caritun’”ti.


pli: “Tenahānanda, susimaṁ pabbājethā”ti.


pli: Alattha kho susimo paribbājako bhagavato santike pabbajjaṁ, alattha upasampadaṁ.


pli: Tena kho pana samayena sambahulehi bhikkhūhi bhagavato santike aññā byākatā hoti:


pli: “khīṇā jāti, vusitaṁ brahmacariyaṁ, kataṁ karaṇīyaṁ, nāparaṁ itthattāyāti pajānāmā”ti.


pli: Assosi kho āyasmā susimo:


pli: “sambahulehi kira bhikkhūhi bhagavato santike aññā byākatā:


pli: ‘khīṇā jāti, vusitaṁ brahmacariyaṁ, kataṁ karaṇīyaṁ, nāparaṁ itthattāyā’ti pajānāmā”ti.


pli: Atha kho āyasmā susimo yena te bhikkhū tenupasaṅkami; upasaṅkamitvā tehi bhikkhūhi saddhiṁ sammodi.


pli: Sammodanīyaṁ kathaṁ sāraṇīyaṁ vītisāretvā ekamantaṁ nisīdi. Ekamantaṁ nisinno kho āyasmā susimo te bhikkhū etadavoca:


pli: “saccaṁ kirāyasmantehi bhagavato santike aññā byākatā:


pli: ‘khīṇā jāti, vusitaṁ brahmacariyaṁ, kataṁ karaṇīyaṁ, nāparaṁ itthattāyā’ti pajānāmā”ti?


pli: “Evamāvuso”ti.


pli: “Api pana tumhe āyasmanto evaṁ jānantā evaṁ passantā anekavihitaṁ iddhividhaṁ paccanubhotha—ekopi hutvā bahudhā hotha, bahudhāpi hutvā eko hotha; āvibhāvaṁ, tirobhāvaṁ, tirokuṭṭaṁ tiropākāraṁ tiropabbataṁ asajjamānā gacchatha, seyyathāpi ākāse; pathaviyāpi ummujjanimujjaṁ karotha, seyyathāpi udake; udakepi abhijjamāne gacchatha, seyyathāpi pathaviyaṁ; ākāsepi pallaṅkena kamatha, seyyathāpi pakkhī sakuṇo; imepi candimasūriye evaṁmahiddhike evaṁmahānubhāve pāṇinā parimasatha parimajjatha, yāva brahmalokāpi kāyena vasaṁ vattethā”ti?


pli: “No hetaṁ, āvuso”.


pli: “Api pana tumhe āyasmanto evaṁ jānantā evaṁ passantā dibbāya sotadhātuyā visuddhāya atikkantamānusikāya ubho sadde suṇātha dibbe ca mānuse ca ye dūre santike cā”ti?


pli: “Api pana tumhe āyasmanto evaṁ jānantā evaṁ passantā parasattānaṁ parapuggalānaṁ cetasā ceto paricca pajānātha—


pli: sarāgaṁ vā cittaṁ sarāgaṁ cittanti pajānātha;


pli: vītarāgaṁ vā cittaṁ vītarāgaṁ cittanti pajānātha;


pli: sadosaṁ vā cittaṁ sadosaṁ cittanti pajānātha;


pli: vītadosaṁ vā cittaṁ vītadosaṁ cittanti pajānātha;


pli: samohaṁ vā cittaṁ samohaṁ cittanti pajānātha;


pli: vītamohaṁ vā cittaṁ vītamohaṁ cittanti pajānātha;


pli: saṅkhittaṁ vā cittaṁ saṅkhittaṁ cittanti pajānātha;


pli: vikkhittaṁ vā cittaṁ vikkhittaṁ cittanti pajānātha;


pli: mahaggataṁ vā cittaṁ mahaggataṁ cittanti pajānātha;


pli: amahaggataṁ vā cittaṁ amahaggataṁ cittanti pajānātha;


pli: sauttaraṁ vā cittaṁ sauttaraṁ cittanti pajānātha;


pli: anuttaraṁ vā cittaṁ anuttaraṁ cittanti pajānātha;


pli: samāhitaṁ vā cittaṁ samāhitaṁ cittanti pajānātha;


pli: asamāhitaṁ vā cittaṁ asamāhitaṁ cittanti pajānātha;


pli: vimuttaṁ vā cittaṁ vimuttaṁ cittanti pajānātha;


pli: avimuttaṁ vā cittaṁ avimuttaṁ cittanti pajānāthā”ti?


pli: “No hetaṁ, āvuso”.


pli: “Api pana tumhe āyasmanto evaṁ jānantā evaṁ passantā anekavihitaṁ pubbenivāsaṁ anussaratha, seyyathidaṁ—ekampi jātiṁ dvepi jātiyo tissopi jātiyo catassopi jātiyo pañcapi jātiyo dasapi jātiyo vīsampi jātiyo tiṁsampi jātiyo cattārīsampi jātiyo paññāsampi jātiyo jātisatampi jātisahassampi jātisatasahassampi, anekepi saṁvaṭṭakappe anekepi vivaṭṭakappe anekepi saṁvaṭṭavivaṭṭakappe: ‘amutrāsiṁ evaṁnāmo evaṅgotto evaṁvaṇṇo evamāhāro evaṁsukhadukkhapaṭisaṁvedī evamāyupariyanto, so tato cuto amutra udapādiṁ; tatrāpāsiṁ evaṁnāmo evaṅgotto evaṁvaṇṇo evamāhāro evaṁsukhadukkhapaṭisaṁvedī evamāyupariyanto, so tato cuto idhūpapanno’ti. Iti sākāraṁ sauddesaṁ anekavihitaṁ pubbenivāsaṁ anussarathā”ti?


pli: “Api pana tumhe āyasmanto evaṁ jānantā evaṁ passantā dibbena cakkhunā visuddhena atikkantamānusakena satte passatha cavamāne upapajjamāne hīne paṇīte suvaṇṇe dubbaṇṇe, sugate duggate yathākammūpage satte pajānātha: ‘ime vata bhonto sattā kāyaduccaritena samannāgatā vacīduccaritena samannāgatā manoduccaritena samannāgatā, ariyānaṁ upavādakā micchādiṭṭhikā micchādiṭṭhikammasamādānā, te kāyassa bhedā paraṁ maraṇā apāyaṁ duggatiṁ vinipātaṁ nirayaṁ upapannā; ime vā pana bhonto sattā kāyasucaritena samannāgatā vacīsucaritena samannāgatā manosucaritena samannāgatā, ariyānaṁ anupavādakā sammādiṭṭhikā sammādiṭṭhikammasamādānā te kāyassa bhedā paraṁ maraṇā sugatiṁ saggaṁ lokaṁ upapannā’ti, iti dibbena cakkhunā visuddhena atikkantamānusakena satte passatha cavamāne upapajjamāne hīne paṇīte suvaṇṇe dubbaṇṇe, sugate duggate yathākammūpage satte pajānāthā”ti?


pli: “Api pana tumhe āyasmanto evaṁ jānantā evaṁ passantā ye te santā vimokkhā atikkamma rūpe āruppā, te kāyena phusitvā viharathā”ti?


pli: “Ettha dāni āyasmanto idañca veyyākaraṇaṁ imesañca dhammānaṁ asamāpatti; idaṁ no, āvuso, kathan”ti?


pli: “Paññāvimuttā kho mayaṁ, āvuso susimā”ti.


pli: “Na khvāhaṁ imassa āyasmantānaṁ saṅkhittena bhāsitassa vitthārena atthaṁ ājānāmi.


pli: Sādhu me āyasmanto tathā bhāsantu yathāhaṁ imassa āyasmantānaṁ saṅkhittena bhāsitassa vitthārena atthaṁ ājāneyyan”ti.


pli: “Ājāneyyāsi vā tvaṁ, āvuso susima, na vā tvaṁ ājāneyyāsi atha kho paññāvimuttā mayan”ti.


pli: Atha kho āyasmā susimo uṭṭhāyāsanā yena bhagavā tenupasaṅkami; upasaṅkamitvā bhagavantaṁ abhivādetvā ekamantaṁ nisīdi.


pli: Ekamantaṁ nisinno kho āyasmā susimo yāvatako tehi bhikkhūhi saddhiṁ ahosi kathāsallāpo taṁ sabbaṁ bhagavato ārocesi.


pli: “Pubbe kho, susima, dhammaṭṭhitiñāṇaṁ, pacchā nibbāne ñāṇan”ti.


pli: “Na khvāhaṁ, bhante, imassa bhagavatā saṅkhittena bhāsitassa vitthārena atthaṁ ājānāmi.


pli: Sādhu me, bhante, bhagavā tathā bhāsatu yathāhaṁ imassa bhagavatā saṅkhittena bhāsitassa vitthārena atthaṁ ājāneyyan”ti.


pli: “Ājāneyyāsi vā tvaṁ, susima, na vā tvaṁ ājāneyyāsi, atha kho dhammaṭṭhitiñāṇaṁ pubbe, pacchā nibbāne ñāṇaṁ.


pli: Taṁ kiṁ maññasi, susima,


pli: rūpaṁ niccaṁ vā aniccaṁ vā”ti?


pli: “Aniccaṁ, bhante”.


pli: “Yaṁ panāniccaṁ dukkhaṁ vā taṁ sukhaṁ vā”ti?


pli: “Dukkhaṁ, bhante”.


pli: “Yaṁ panāniccaṁ dukkhaṁ vipariṇāmadhammaṁ, kallaṁ nu taṁ samanupassituṁ:


pli: ‘etaṁ mama, esohamasmi, eso me attā’”ti?


pli: “No hetaṁ, bhante”.


pli: “Vedanā niccā vā aniccā vā”ti?


pli: “Aniccā, bhante”.


pli: “Saññā niccā vā aniccā vā”ti?


pli: “Aniccā, bhante” …pe…


pli: “saṅkhārā niccā vā aniccā vā”ti?


pli: “Viññāṇaṁ niccaṁ vā aniccaṁ vā”ti?


pli: “Tasmātiha, susima, yaṁ kiñci rūpaṁ atītānāgatapaccuppannaṁ ajjhattaṁ vā bahiddhā vā oḷārikaṁ vā sukhumaṁ vā hīnaṁ vā paṇītaṁ vā yaṁ dūre santike vā, sabbaṁ rūpaṁ netaṁ mama nesohamasmi na meso attāti; evametaṁ yathābhūtaṁ sammappaññāya daṭṭhabbaṁ.


pli: Yā kāci vedanā atītānāgatapaccuppannā ajjhattaṁ vā bahiddhā vā oḷārikā vā sukhumā vā hīnā vā paṇītā vā yā dūre santike vā, sabbā vedanā netaṁ mama nesohamasmi na meso attāti; evametaṁ yathābhūtaṁ sammappaññāya daṭṭhabbaṁ.


pli: Yā kāci saññā …pe…


pli: ye keci saṅkhārā atītānāgatapaccuppannā ajjhattaṁ vā bahiddhā vā oḷārikā vā sukhumā vā hīnā vā paṇītā vā ye dūre santike vā, sabbe saṅkhārā netaṁ mama nesohamasmi na meso attāti; evametaṁ yathābhūtaṁ sammappaññāya daṭṭhabbaṁ.


pli: Yaṁ kiñci viññāṇaṁ atītānāgatapaccuppannaṁ ajjhattaṁ vā bahiddhā vā oḷārikaṁ vā sukhumaṁ vā hīnaṁ vā paṇītaṁ vā yaṁ dūre santike vā, sabbaṁ viññāṇaṁ netaṁ mama nesohamasmi na meso attāti; evametaṁ yathābhūtaṁ sammappaññāya daṭṭhabbaṁ.


pli: Evaṁ passaṁ, susima, sutavā ariyasāvako rūpasmimpi nibbindati, vedanāyapi nibbindati, saññāyapi nibbindati, saṅkhāresupi nibbindati, viññāṇasmimpi nibbindati.


pli: Nibbindaṁ virajjati, virāgā vimuccati, vimuttasmiṁ vimuttamiti ñāṇaṁ hoti.


pli: ‘Khīṇā jāti, vusitaṁ brahmacariyaṁ, kataṁ karaṇīyaṁ, nāparaṁ itthattāyā’ti pajānāti.


pli: ‘Jātipaccayā jarāmaraṇan’ti, susima, passasī”ti?


pli: “Evaṁ, bhante”.


pli: “‘Bhavapaccayā jātī’ti, susima, passasī”ti?


pli: “‘Upādānapaccayā bhavo’ti, susima, passasī”ti?


pli: “‘Taṇhāpaccayā upādānan’ti, susima, passasī”ti?


pli: “Vedanāpaccayā taṇhāti …


pli: phassapaccayā vedanāti …


pli: saḷāyatanapaccayā phassoti …


pli: nāmarūpapaccayā saḷāyatananti …


pli: viññāṇapaccayā nāmarūpanti …


pli: saṅkhārapaccayā viññāṇanti …


pli: avijjāpaccayā saṅkhārāti, susima, passasī”ti?


pli: “‘Jātinirodhā jarāmaraṇanirodho’ti, susima, passasī”ti?


pli: “‘Bhavanirodhā jātinirodho’ti susima, passasī”ti?


pli: “Upādānanirodhā bhavanirodhoti …


pli: taṇhānirodhā upādānanirodhoti …


pli: vedanānirodhā taṇhānirodhoti …


pli: phassanirodhā vedanānirodhoti …


pli: saḷāyatananirodhā phassanirodhoti …


pli: nāmarūpanirodhā saḷāyatananirodhoti …


pli: viññāṇanirodhā nāmarūpanirodhoti …


pli: saṅkhāranirodhā viññāṇanirodhoti …


pli: avijjānirodhā saṅkhāranirodhoti, susima, passasī”ti?


pli: “Evaṁ, bhante”.


pli: “Api pana tvaṁ, susima, evaṁ jānanto evaṁ passanto anekavihitaṁ iddhividhaṁ paccanubhosi—ekopi hutvā bahudhā hosi, bahudhāpi hutvā eko hosi; āvibhāvaṁ, tirobhāvaṁ, tirokuṭṭaṁ tiropākāraṁ tiropabbataṁ asajjamāno gacchasi, seyyathāpi ākāse; pathaviyāpi ummujjanimujjaṁ karosi, seyyathāpi udake; udakepi abhijjamāno gacchasi, seyyathāpi pathaviyaṁ; ākāsepi pallaṅkena kamasi, seyyathāpi pakkhī sakuṇo; imepi candimasūriye evaṁmahiddhike evaṁmahānubhāve pāṇinā parimasasi parimajjasi, yāva brahmalokāpi kāyena vasaṁ vattesī”ti?


pli: “No hetaṁ, bhante”.


pli: “Api pana tvaṁ, susima, evaṁ jānanto evaṁ passanto dibbāya sotadhātuyā visuddhāya atikkantamānusikāya ubho sadde suṇasi dibbe ca mānuse ca ye dūre santike cā”ti?


pli: “Api pana tvaṁ, susima, evaṁ jānanto evaṁ passanto parasattānaṁ parapuggalānaṁ cetasā ceto paricca pajānāsi—


pli: sarāgaṁ vā cittaṁ sarāgaṁ cittanti pajānāsi …pe…


pli: vimuttaṁ vā cittaṁ vimuttaṁ cittanti pajānāsī”ti?


pli: “Api pana tvaṁ, susima, evaṁ jānanto evaṁ passanto anekavihitaṁ pubbenivāsaṁ anussarasi, seyyathidaṁ—ekampi jātiṁ …pe… iti sākāraṁ sauddesaṁ anekavihitaṁ pubbenivāsaṁ anussarasī”ti?


pli: “Api pana tvaṁ, susima, evaṁ jānanto evaṁ passanto dibbena cakkhunā visuddhena atikkantamānusakena satte passasi cavamāne …pe… yathākammūpage satte pajānāsī”ti?


pli: “Api pana tvaṁ, susima, evaṁ jānanto evaṁ passanto ye te santā vimokkhā atikkamma rūpe āruppā, te kāyena phusitvā viharasī”ti?


pli: “Ettha dāni, susima, idañca veyyākaraṇaṁ imesañca dhammānaṁ asamāpatti, idaṁ no, susima, kathan”ti?


pli: Atha kho āyasmā susimo bhagavato pādesu sirasā nipatitvā bhagavantaṁ etadavoca:


pli: “accayo maṁ, bhante, accagamā yathābālaṁ yathāmūḷhaṁ yathāakusalaṁ, yvāhaṁ evaṁ svākkhāte dhammavinaye dhammatthenako pabbajito.


pli: Tassa me, bhante, bhagavā accayaṁ accayato paṭiggaṇhātu āyatiṁ saṁvarāyā”ti.


pli: “Taggha tvaṁ, susima, accayo accagamā yathābālaṁ yathāmūḷhaṁ yathāakusalaṁ, yo tvaṁ evaṁ svākkhāte dhammavinaye dhammatthenako pabbajito.